زۆرێک لە بەرپرسە شێعە عێراقییەکان دژى گەمارۆ ئابوورییەکانى سەر ئێرانن | AvaToday\nزۆرێک لە بەرپرسە شێعە عێراقییەکان دژى گەمارۆ ئابوورییەکانى سەر ئێرانن\nهەندێک بەرپرسى نێزیک لە ئێران لە ترسى ئەمریکا ناوێرن نێزیکى خۆیان لە کۆمارى ئیسلامى ئاشکرا بکەن\nدووشەممە ١٥ى گەلاوێژ، قۆناغى یەکەمى گەمارۆکانى ویلایەتە یەکگرتووەکانى ئەمریکا بۆ سەر ئێران دەستیان پێ کردەوە. پڕیشکى مایەپووچى ئابوورى ئێران دراوسێکانیشى دەگرێتەوە. عێراق بە یەکێک لە نێزیکترین دراوسێکانى ئێران دادەنرێت، چونکە زۆرینەى دانیشتوانى شێعەن و ئێران دەستێکى بەهێزى لە نێو بەرپرسە گەورەکانى ئەو وڵاتەدا هەیە.\nزۆر بازرگانى عێراقی بە هۆى ئەم گەمارۆیانە و دابەزینى بەهاى تمەن تووشى زەرەر بوونەتەوە. ڕۆژنامەی شەرقولئەوسەت بڵاوی کردەوە "بە هۆى شکانى دراوى ئێران، زۆر لەو عێراقیانەى پارەیان لە بانکەکانی ئێران داناوە، نیوەی سامانەکەیان لە دەست داوە".\nفوئاد مەعسووم سەرۆککۆمارى عێراق کە سەرکردەیەکى یەکێتى نیشتمانیشە گوتى "نابێت عێراق ببێتە بەشێک لە ململانێکانى ناوچەکە و ناتوانێت پابەند بێت بە گەمارۆکانى واشینتۆن دژ بە تاران"، لە بەرامبەردا حەیدەر عەبادی سەرۆکوەزیرانی عێراق و ئەندامى حزبی دەعوەى ئیسلامى گوتى "ئێمە دژی سزاین لە ناوچەکە، بەڵام لە پێناو پاراستنی بەرژەوەندییەکانی گەلەکەمان پابەند دەبین پێوەیان".\nنوری مالیکی سەرۆکی هاوپەیمانی دەوڵەتی یاسا و جێگری سەرۆککۆماری عێراق گوتى "گەمارۆکان کارێکی تۆڵەکردنەوە و دڵرەقانەن، چونکە ئامانج لێیان برسیکردنی گەلێکی موسڵمانە و دژایەتی سیستمی کۆماری ئێسلامی ئێرانە".\nموقتەدا سەدر سەرۆکى کوتلەى سەدر، کە لەگەڵ خۆپێشاندەرانى شارەکانى خوارووى عێراق و بەغدادبوو. ئەوان دژى بەرپرسانى عێراقى سەر بە ئێران و دژى کۆمارى ئیسلامى دروشمیان دەدا. سەدر کە وا خۆى نیشان دا دژى ئەمریکا و ئێرانە، تا ئێستا قسەى لەسەر ئەم گەمارۆ ئابووریانە نەکردووە.\nعەمار حەکیم سەرۆکى ڕەوتى حیکمە، گوتى کۆمارى ئیسلامى نزیکەى ١٣٠٠ کیلۆمەتر سنوورى هاوبەشى لەگەڵ عێراق هەیە و "ئەرکى دینى و ئەخلاقى ئێمەیە لە تەنیشت ئێرانەوە بوەستین، ئێران بە حیکمەت و هۆشمەندى ڕابەرەکەى (مەبەستى خامنەییە) بەسەر ئەم قەیرانەدا سەردەکەوێت".\nلە هەرێمى کوردستان، نێچیرڤان بارزانى سەرۆکى حکومەت بە شێوەى فەرمى قسەى لەسەر گەمارۆ ئابوورییەکان کرد و گوتى "دەبێت ئەمریکا بۆمان ڕوون بکاتەوە کە گەمارۆکان چین و ئێمەش لە چوارچێوەى عێراق پابەند بین پێوەیان".\nبەرپرسانى عێراق بەهۆى شێعەبوون و دەستتێکەڵکردن لەگەڵ کۆمارى ئیسلامى، لە ئێران نێزیکتر دەبنەوە تا ئەمریکا. عێراقیان زۆر گوێ نادەنە هاوکارییەکانى ئەمریکا کە لە بن دەستى سەدام حوسەین ڕزگاری کردن. لە بودجەى سەربازى ٢٠١٩ى ئەمریکا، ٨٥٠ ملیۆن دۆلار بۆ سوپاى عێراق و ٢٩٠ ملیۆن دۆلاری بۆ هێزى پێشمەرگە تەرخان کرداوە. ئەمریکا هاوکارى شکاندنى داعش بوو لە هەرێمى کوردستان و عێراق. چەندین ملیۆن دۆلاریش بۆ بنیاتنانەوەى ژێرخانى ئەم وڵاتە تەرخان کردووە.


گەڕیدەی گەڕان بە دوای ژیانی واتادار دا؛ رۆزا هێلین – Nûçe Ciwan\nگەڕیدەی گەڕان بە دوای ژیانی واتادار دا؛ رۆزا هێلین\nیەکێک لە گەڕیدەکانی گەڕان بە دوای ژیانی واتاردا رۆزا هێڵین فەرماندە یەژاستارە، کە بە هەڵوێستە رەسەنەکانی، بە خاکیبوونەوەکەى و جوانییەکەى دڵییەوە شوێنی خۆی لە ناخی دڵێ هاوڕێکانیدا کردبووە.\nin سەردێڕ, گشتی, هەواڵ\nدەڵێن، “جوانی خۆی لەو مرۆڤانە دەشارێتەوە، کە دوای راستی ناکەون و چاوەڕێی دۆزینەوەى ئەو مرۆڤانە دەبن، کە دوای راستی دەکەون”. باشە راستی چییە، جوانی چی بوو، یان ئەوەى کە بە هەڵە لێکدەدرایەوە چی بوو؟ کاتێک مرۆڤ بە دوای وەڵامی ئەو پرسیارانەدا دەگەڕێت، پرسیارەکانی جوانی یەک بە دوای یەکدا دێن، بەڵام لەلایەن تێکۆشەرانی رێگای ئازادییەوە باشترین وەڵامی ئەو پرسیارانە دەدرێتەوە. بەسەرهاتی ژیانی رۆزا هێلین فەرماندەی یەژاستار، کە یەکێک لە گەڕیدەکانی گەڕان بە دوای ژیانی واتاردا بوو، باشترین وەڵامی تێروتەسەلە بۆ وەرگرتنەوەى وەڵامی جوانی. چیرۆکی بینینی خۆی، گەڕان بە دوای جەوهەر و ناخی خۆیدا، بە پاکبوون و راشکاوبوون و زوڵاڵبوونەکەى، بە فیکر و هەڵسوکەتە هەستیارەکانی بۆ هاوڕێیانی، جێی خۆی لە دڵێ هاوڕێیانیدا کردبووە.\nرۆزا هێلین گەریلای ئازادی لە مەڵبەندی دێرینى بەرخودانەوە لە دێرسیم لە دایکبوو بوو، تاوەکو ماوەیەک لە ناو کولتوری دێرسیمدا گەورە بوو. دواتر بەهۆی کێشەى ئابوورییەوە رۆیشت بۆ ئەوروپا. لە ئەوروپا تێکۆشانی ئازادیی ناسی و رووی لە چیاکان کرد.\nلە فەلسەفەى ژیانی ئازاد دا راشکاو و روون بوو\nگەریلا رۆزا گەیشتنی خۆی بە چیاکان بە گەڕانەوە بۆ جەهەوی خۆی دەزانی. بە هەڵوێستە رەسەنەکانی، بە خاکیبوون، پاکبوون و جوانییەکەى دڵییەوە دەناسرایەوە.\nدوران کاڵکان لەبارەى گەریلا رۆزا هێلینەوە دەڵێت: “هەڤاڵ رۆزا هەمیشە دەم بە پێکەنین بوو. باڵابەرز و بەهێز بوو. لە ئەوروپا بەشدار بوو بوو. بە ئاستێکی باش لە تێگەیشتنەوە بەشداری ریزەکانی ناو بزووتنەوەى ئازادیی کردبوو. بە تایبەتی لە دژی پیلانگێڕیی نێونەتەوەیی ١٩٩٩ لە هێڵی زیلان دا بووە جەنگاوەرێکی پێشەنگ و فیدایی و بەو شێوەیە بەشداری ریزەکانی ئازادی بوو.\nلە سەر ئەو بنەمایە بەشداری تێکۆشانی هێزە تایبەتەکان بوو. ماوەیەکی دوور و درێژ پەروەردەی بینی. لەلایەنی ئایدۆلۆژی، تیۆری، سەربازی و تەکنیکەوە پەروەردەی بینی. لە زۆرێک لە دامەزراوەکاندا بۆ ماوەیەکی دوور و درێژ پەروەردەی دەدا. هەم لە رووی ئایدۆلۆژی – تیۆریک، هەم لە رووی سەربازی – تەکنیکییەوە پەروەردەی دەدا. مرۆڤێکی بە پێوەر بوو، لە ئاستێکی گرنگدا لە رووی ئایدۆلۆژی و تیۆریکەوە گەیشتبووە ئەنجامێکی بەهێز و یەکلاکەرەوە. لە فەلسەفەی ژیانی ئازاددا روون و راشکاو و بەرچاو بوو. رێزدار بوو، لێوانلێوبوو لە حەز و خۆشەویستی، خاوەنی پێوەر بوو. لە هەر شوێنێکدا بوایە لەو شوێنەدا دیسیپلین و سیستمی دەچەسپاند. شەڕڤانێکی بەهێز بوو. نیشانەشکێنێکی لێهاتبوو و زۆر زاڵ و باڵادەست بوو بەسەر تایبەتمەندییەکانی نیشانەشکێنیدا. زۆرێک لە هەڤاڵانی پەروەرەدە کرد، سەدان جەنگاوەری پەروەردە کرد. ئەزموون و دەرەنجامی گەورەی ئافراند.\nهەڵوێستی وەک رووباری مونزور بوو\nسەیدخان دێرسیم هاوڕێی رۆزا دێرسیم وتی، “هەموو شتێک خاوەنی بەرهەمی سەربەخۆی خۆیەتی و بەو بەرهەمەیدا دەناسرێتەوە. رەنگە لە باخچەیەکدا سەدان گوڵ هەبن، بەڵام هەندێک گوڵ هەیە، کە بە تایبەتمەندیی سەربەخۆییانەى خۆیان و بە رەنگ و بۆنی خۆیان، خۆیان زەق دەکەنەوە و دەکەونە بەر هەموو چاوێک. هەڤاڵ رۆزاش لە ناو گەریلادا خاوەنی ئەو کەسایەتی و تایبەتمەندییە نمونەییە بوو. بە خاکیبوون، دڵپاکی و دەم بە پێکەنینەکەیەوە لەناو هەڤاڵاندا دەناسرایەوە.\nبە هەڵسوکەوتە هەستیارەکانی، خاوەن هەڵوێستێکی وەک رووباری مونزور بوو. من هەڤاڵ رۆزام لە سالێ ٢٠٠٣دا ناسی، بەڵام من پێشتر گوندەکەیان، دەورووبەرەکەی و بنەماڵەکەی هەڤاڵ رۆزام دەناسی. لە ناوچەی شاخاویی شەمیشگەزەکی دێرسیم لە ئەینک، دەورووبەری هادیشەر، لە ناو بنەماڵەیەکی زەحمەتکێش، وڵاتپارێز و هێژا بە کولتوری دێرسیم، بە کولتوری عەلویبوونەوە پەروەردە و گەورە کرابوو. هەم زاراوەی کرمانجی و هەم زاراوەی کرمانجکی (زازاکی)ی دەزانی، کولتوری خۆی لەدەست نەدابوو.\nدڵسۆزی بەها مرۆڤایەتییەکان بوو\nئارژین دێرسیم هاوڕێیەکی تری رۆزا دێرسیم وتی، “بۆ پێناسەکردنی هەڤاڵ رۆزا مرۆڤ تووشی سەختی و دژواری دەبێت. جوانیی ناخ و دەروونی لەگەڵ جوانیی رووخسار و جەستەیدا ئاوێتە بوو بوو. تایبەتمەندیی لەو شێوە لە کەم مرۆڤ دا دەبینرێت. خاکی بوو و دڵسۆزی بەهاکانی مرۆڤایەتی بوو. هەموو شتێکی بە بڕوایەکی زۆر گەورە و بە حەماسەتێکی زۆرەوە ئەنجام دەدا و بەو شێوەیە بەشداری کاروباری رۆژانە و تێکۆشان و ژیان دەبوو. جوانی، پاکبوون، راستی و دروستی، ئەخلاقی لەسەر هێڵی پەکەکەی بە فەلسەفە و ئایدۆلۆژیای رێبەرایەتی زۆر باشتر و زیاتر بەهێزتر و بڵند تر کردبوو”.\nکورتەى ژیان رۆزا هێلین\nرۆزا هێلین ساڵی ١٩٨١ لە دێرسیم لە دایکبوو. لە دوای رۆیشتنی بۆ ئەوروپا، لە ئەوروپا ئاشنای بزووتنەوەى ئازادی بوو. ساڵی ٢٠٠١ لە ئەوروپا گەڕایە بۆ چیاکانی کوردستان و بەشداری ریزەکانی بزووتنەوەى ئازادی بوو. چەندین ئەرک و بەرپرسیارێتیی گەورەى لە ناو تێکۆشاندا بە ئەنجام گەیاندبوو. ٤ ساڵ لەوە پێش لە رۆژێکی وەک ئەمڕۆدا لە ١٦ی تشرینی یەکەمی ٢٠١٦دا هەڤاڵ رۆزا هێلین و ١٤ هاوڕێی تری لە دێرسیم لە دوای چەند رۆژ شەڕ و بەرخودان و بەرەنگاریی بێ وێنە لە دژی سوپای تورکی داگیرکەر شەهید بوون. ئەو سوپای داگیرکەرە هەموو جۆرە چەک و تەکنەلۆژیا و هێزی ئاسمانیی وەک کۆپتەر، فڕۆکەى جەنگی و فڕۆکەى بێفڕۆکەوان بۆ ماوەى چەند رۆژ بەکارهێنا، سەرباری ئەوەش چەندین گورزی گەورە لەلایەن هێزەکانی گەریلاوە لەو سوپا داگیرکەرە درا و دەیان سەربازی داگیرکەر کوژران.


سوپای سوریا لە ئیدلیب پێشڕەوی زیاتر دەكات – Knwe.org\nسەرەکی » دۆسێ » سوپای سوریا لە ئیدلیب پێشڕەوی زیاتر دەكات\nئاوارەبوونی دانیشتووانیش بەردەوامە\nهێزەكانی سوپای سوریا لەسەر حیسابی گروپە جیهادییەكان لە پارێزگای ئیدلیب (باكووری خۆرئاوا)، پێشڕەوی زیاتر دەكات، ئەوەش هاوكاتە لەگەڵ بەردەوامبوونی تەوژمی ئاوارەبوونی دانیشتوان لە ناوچەكە.\nپێشتر شەڕی توند لەنێوان سوپای سوریا و گروپە جیهادییەكان لە ناوچە سنورییەكان لە هەردوو پارێزگای ئیدلیب و حەما روویدا، ئەوەش دوای ئەوەی هێزەكانی سوپای سوریا هێرشێكی فراوانیان دەستپێكردوو و لێوەی توانیان بچنە نێو سنوری ئیداریی پارێزگای ئیدلیب.\nرامی عەبدولڕەحمان بەڕێوەبەری روانگەی سوریا بۆ مافەكانی مرۆڤ كە بارەگاكەی لە لەندەنی پایتەختی بریتانییە، بە ئاژانسی فرانس پرێسی راگەیاندبوو»لە رۆژانی كۆتایی مانگی كانوونی یەكەمەوە شەڕ و پێكدادانی توند لە ریفی ئیلیب (بەری باشووری خۆرهەڵات) دەستیپێكرد».\nبە گوتەی رامی عەبدولڕەحمان»هێزەكانی سوپای سوریا توانیبویان پێشڕەوی نوێ بكەن و ژمارەیەك شارۆچكە و گوند لە چوارچێوەی ئەو هێرشەدا كۆنترۆڵ بكەن كە بە پلەی یەكەم ئامانج لێی، كۆنترۆڵكردنەوەی ریفی ئیدلیبی باشووری خۆرهەڵات و دەستگرتنە بەسەر رێگەی ستراتیژی كە ناوچەكە بە شاری حەڵەب (دووەم گەورەترین شاری سوریا لەپاش دیمەشق) دەبەستێتەوە».\nوەك فرانس پرێس ئاماژەی پێكردبوو، شەڕوپێكدادانەكان هاوشان بوون لەگەڵ بۆردومانی چڕی سوریا و روسیا بۆسەر گوند و شارۆچكەكانی سنوری ریفی حەما (باكووری خۆرهەڵات) و ناوچەكانی دەورووبەری ریفی ئیدلیب لە باشووری خۆرهەڵاتەوە.\nئاژانسی دەنگوباسی سوریاش (سانا) لە زاری سەرچاوەیەكی سەربازییەوە بڵاویكردبۆوە «هێزەكانی سوپا توانیویانە پێنج شارۆچكە و گوند و ژمارەیەك گردۆڵكەی دوروبەری ریفی حەما لە باكووری خۆرهەڵاتەوە كۆنترۆڵ بكەنەوە».\nئەو شەڕوپێكدادانانە كە چەند هەفتەیەكە بەردەوامن، بونەتە مایەی ئاوارەبوونی سەدان خێزان لە ناوچەكە.\nفرانس پرێس ئاماژە بە هەڵاتنی دەیان ئۆتۆمبێلی نەفەرهەڵگر و بارهەڵگر كردبوو كە مەدەنییەكانیان لە ناوچەكەوە دەگواستنەوە بۆ ریفی باكوور و شاری ئیدلیب، لەكاتێكدا هەندێك لە خێزانەكان لە ناوچە دەشتاییەكانی نزیك شاری (معرە النعمان) خێمەیان هەڵدابوو.\nئەبو ئەحمەد (65 ساڵ) كە ئاوارەی ناوچەكانی ریفی ئیدلیبە بە ئاژانسی فرانس پرێسی راگەیاندبوو»نازانم چۆن هەستی خۆم باس بكەم، دوای ئەو هەموو تەمەنە خاك و ماڵ و ئاژەڵەكانمان جێدەهێڵین و دەڕۆین بێ ئەوەی بزانیین بۆ كوێ».\nفرانس پرێس لە زاری ئەو پیاوەوە كە لە تەنیش ئۆتۆمبێلێك لەگەڵ ئەندامانی خێزانەكەی بە پێداویستی و شتومەكی هەڵاتنەوە دانیشتبوو، بڵاویكردبۆوە»بۆ زیاتر لە جارێك رووبەڕووی بۆردومان بوینەوە، سوپا رۆژ لە دوای رۆژ ناوچەی نوێ كۆنترۆڵ دەكاتەوە، بۆیە نەمانتوانی بمێنینەوە، چونكە منداڵەكانمان لە دەنگی بۆردومانەكان دەترسن».\nلەگەڵ نزیكبوونەوەی شەڕەكانیشدا، ئەبو خالید كە پیاوێكی تەمەن سی ساڵانە، لەگەڵ خێزانەكەیدا بەرەو باكووری شاری (معرە النعمان) هەڵاتبوو، لەوێش لە دەشتاییەكی وشكدا خێمەی هەڵدابوو.\nئەبو خالید بە فرانس پرێسی راگەیاندبوو»دوای ئەوەی سوپا لێمان نزیك بۆوە و رووبەڕووی بۆردومان و هێرشی ئاسمانی بوینەوە، بەشێوەیەكی كاتی ئاوارەی ئەم چۆڵەوانییە بوین، تا ئەو كاتەی دەرفەتی گەڕانەوەمان بۆ دەڕەخسێت».\nئەو باسی ئەو ترسەی كردبوو كە دەستی بەسەر دەرونی منداڵەكانیدا گرتبووە و بە ئاژانسەكەی راگەیاندبوو»ئەوەی زیاتر وای لێكردین ئاوارەبین، منداڵەكانمانن، چونكە زۆر لە دەنگی بۆردومان و هێرشی فڕۆكەكان دەترسن».\nپارێزگای ئیدلیب كە نزیكی سنورەكانی توركیایە، لە ساڵی 2015دا لەژێر كۆنترۆڵی هێزەكانی حكومەتی سوریا دەرهێنرا.\nهەیئەی تەحریری شام بۆ چەند مانگێك دەچێت دەستی گرتووە بەسەر بەشی هەرە زۆری پارێزگاكە، لە ناوچەكانی تریشدا گروپە چەكدارەكانی تر بونیان هەیە.\nپارێزگای ئیدلیب و چەند بەشێك لە پارێزگاكانی دەوروبەری، لە چوارچێوەی ئەو ناوچانەدان كە رێكەوتنی هێوركردنەوە دەیانگرێتەوە و لە مانگی ئایاری رابردوو لە ئەستانە بە چاودێری روسیا و ئێران و توركیا رێكەوتنیان لەسەر كرا.\nئەو رێكەوتنە لە مانگی ئەیلولی رابردوودا خرایە بواری جێبەجێكردنەوە.\nئیدلیب لەماوەی دوو ساڵی رابردوو، مۆڵگەی ئۆپۆزسیۆن و ئەو مەدەنیانە بووە كە لە ناوچەكانی خۆیان لە سوریا هەڵكەندرابوون دوای پێشڕەوییەكانی هێزەكانی حكومەت.\nشرۆڤەكاران پێیانوایە، ئیدلیب ئامانجی داهاتووی هێزەكانی سوپای سوریا و روسیای هاوپەیمانی دەبێت، دوای كۆتاییهاتنی شەڕەكان لە دژی رێكخراوی «دەوڵەتی ئیسلامی» داعش.


جۆن کیری بەرەو لەندەن دەڕوات بۆ وتووێژکردن لەسەر سوریا\nدیپلۆماتی باڵای وڵاتە یەکگرتووەکانی ئەمەریکا ڕۆژی یەکشەممە لە لەندەن لەگەڵ هاوپەیمانەکانی واشنتۆن لە ئەوروپا کۆدەبێتەو بۆ تاوتوێکردنی چۆنیەتی کۆتایی هێنان بە دوژمنکاری لە سوریا کە ئێستا پێی لە شەش ساڵەی ناوە.\nجۆن کیری ڕایگەیاند کۆبونەوەکەی سویسرا لەگەڵ هاوشانە ڕوسیەکەی سەرگێ لاڤرۆڤ، و چەند وڵاتێکی ڕۆژهەڵاتی ناوەڕاست چەند بیرۆکەیەکی بەرهەم هێنا کە پێویستە دەستبەجێ بەدواداچوونیان بۆ بکرێت بەڵام زانیاری زیاتری نەدا.\nوتووێژەکەی لۆزان پاش دوو هەفتە کەمتر بوو لەوەی کە واشنتۆن وتووێژە دوولایەنەکانی لەگەڵ مۆسکۆ ڕاگرت دوابەدوای شکستی ئاگربەستە هەستیارەکەی کە بۆ شاری حەلەبی دابەش بوو مۆر کرا. کیری بە پەیامنێرانی گوت کە وتووێژکەرەکان، کارێکی سەخت دەکەن بۆ گەیشتن بە ڕێککەوتن بۆ ئاگربەستێک لەو شارە بەشەڕ وێران بووە.\nوڵاتە یەکگرتووەکانی ئەمەریکا و هاوبەشەکانی حکومەتەکەی بەشار ئەلئەسەد و ڕوسیای هاوپەیمانی تاوانبار دەکەن بە هەڵمەتی بۆردومانی کوشندەی ناوچەکانی ڕۆژهەڵاتی حەلەب کە لە ژیر دەستی سەرهەڵداواندایە.\nچاودێران دەڵێن هێرشەکانی ئاسمانی و تۆپخانەکانی ڕوسیا و سوریا سەدان کەسی سیڤیل کوژراون و زیاتر لە 250 هەزار کەسی تر لە مانگی 9 وە لە پێدوایستییە گرنگەکانی ژیان دابڕاون.\nلای خۆیانەوە دیپلۆماتانی ڕویسا سورن لەسەر ئەوەی ئەو هێرشانە توندڕەوەکان دەکەنە ئامانج. ئەوان بە بەردەوامی واشنتۆن تاوانبار دەکەن بەوەی کە نەیتوانیوە توندڕەوەکان لە سەرهەڵداوەکان و کەسانی تری سڤیلی شارەکە جیا بکاتەوە


بەمەبەستی بەدواداچوونی دۆخی جوتیاران ڕۆژی 24/7/2020سەردانی گوندەكانی ئاودەلۆك، هێلاوە، جەدیدە لە ناحیەی شەمامكی سەر بە هەولێر كرد. لەوی چاومان بە چەند جوتیارێك كەوت كە بەرهەمی جیاواز جیاوازیان هەبوو هەریەك لەو جوتیارانە كێشە و ئاستەنگی تایبەت بە بەرهەمی خۆی خستە ڕوو، كە لێرەدا ئاماژەی پێدەدەین.\nخانووی پلاستیكی-جۆری بەرهەم: خەیار و تەماتە:\nئەو جوتیارە خاوەنی دوو خانووی پلاستیكییە كە خەیار و تەماتەی تێدا بەرهەم هێناوە، ئەو ئاماژەی بەوەدا كە خەرجی تێچووی ئەو دووخانووە بە رێژەیی 700،000 دیناری عیراقییە. لە كۆی ئەو خەرجییە و لەو دوو خانووە پلاستیكییە تەنیا بایی 300,000 دیناری عیراقی فرۆشتووە. واتە نەتەنیا قازانجی نەكردووە بەڵكو 400,000 دیناری زەرەرمەند بووە.\nجوتیارەكە باسی لەوە كرد كە رۆژی 23 ی مانگ لە عەلوەكە چوار سندوق تەماتەی بە 2000 دیناری عیراقی فرۆشتووە. ئەوەی جێگەی دڵخۆشییە كە ئەو جوتیارە خاكی زەوی و ئاوی بۆ پشكنین بردووە بۆ تاقیگە و لە ئەندازیارێكی ژینگەیی رێنمایی وەردەگرێت. شایەنی باسە ئاماژەی بەوەدا كە سودی لە رێنماییەكانی ئەو ئەندازیارە وەرگرتووە كە خۆبەخشی پاڵپشتی كردووە.\nزەوی كشتوكاڵی-جۆری بەرهەم/پەتاتە\nجوتیارێكی دیكە كە لە سالی 2005 ەوە سەرقاڵی جوتیارییە و پیشەكەی خۆی خۆش دەوێت، بە شێوەیەكی زانستی كار ئەكات و نمونەی ئەزمونی وڵاتانی هۆلەندا و ئەوروپای بینیوە. ئەو جوتیارە ئاماژەی بەوەدا كە پێش ئەوەی دەست بە چاندن بكات نمونەیەك لە خۆڵی زەوییە كشتوكاڵییەكە، نمونەیەك لە ئاو و تەنانەت نمونەیەك لەو پەیینە كیمیاییەیەی كە كڕیویەتی بردووە بۆ تاقیگە بۆ پشكنین. پاش ئەوەی لە تاقیگە پشكنینی بۆ كراوە و رەزامەندی لەسەر دراوە دەستی بە كارەكانی كردووە.\nئەو ماوەی حەوت مانگ سەرقاڵی بەرهەم هێنانی پەتاتە بووە بەم شێوەیە:\n110دۆنم پەتاتەی چاندووە، بڕی هەموو تێچوونەكان بەڕێژەیی 220 ملیۆن دیناری عیراقی بووە، تا ئێستە تەنیا 100 تەنی فرۆشتووە كە بایی22 ملیۆن دیناری عێراقی بووە و 100 تەنی فڕێداوە چونكە بەراد-ساردكەرەوەی نییە كە پەتاتەكەی تێدا هەڵبگیرێت. كۆی گشتی 700 تەن پەتاتەی ماوە بیفرۆشیت كە رۆژی 23 ی مانگ كیلۆیەك پەتاتە لە دوكانەكان تەنیا بە 500 دیناربووە.\nئەو جوتیارە ئاماژەی بەوەدا كە خەڵك هەیە لەسەر ئاستی تاكە كەس زۆر گرنگی بە بەرهەمەكەی دەدەن جونكە ئەوان لەو پەتایەیان خواردووەو بۆ دروستكردن خواردنیش بەكاریان هێناوە و بەردەوام پەتاتەی لی ئەكڕن و بایكۆتی پەتاتەی هاوردەیان كردووە.\nزەوی كشتوكاڵی/ جۆری بەرهەم- پیاز\nئەو جوتیارە 10 دۆنم زەوی پیازی چاندووە و وا نزیكی ساڵێك دەبێت كە لەم زەوییەیەدا رەنج دەكێشێت و ئێستە سەرقاڵی كۆكردنەوە و فرۆشتنی بەرهەمەكەیەتی. ئەو ئاماژەی بەوەدا كە نزیكی 12 ملیۆن دیناری عیراقی خەرج كردەوە بەو هۆیەی كە لە كاتی گونجاوی خۆیدا دەستی پێنەكردووە بەرهەمەكەی توشی نەخۆشی بووە و دوای راوێژكردن بە ئەندازیاری كشتوكاڵی چارەسەری كردووە. جوتیارەكەئاماژەی بەوەدا كە رۆژی 23 ی مانگ كیلۆیەك پیاز لە عەلوەكە بە 80 دیناری عیراقی بووە.\nكێشە و ئاستەنگی بەردەم جوتیاران:\n1.بەرهەم و خۆراكی هاوردە بازاڕەكانی هەرێمی كوردستانی سەرڕێژ كردووە و لەگەل ئەوەشدا ئەو بەرهەمانە نرخیان لە بەرهەمی ناوخۆیی زیاترە.\n2.یەكێتی جوتیاران هیچ رۆڵێكیان نییە.\n3.وەزارەتی كشتوكاڵ پاڵپشتی جوتیاران ناكات.\n4.وەزارەتی كشتوكاڵ پلانی گشتگیری بۆ جوتیاران نییە تا بڕ و جۆری بەرهەم بۆ جوتیاران دیاری بكات، بۆ ئەوەی لە رێی ئەو پلانەوە جوتیارانی هەرێم بەرچاویان رون بێت كە چی و بەچ بڕێك بەرهەم بهێنن. ئەمەش وا ئەكات كە ئەوان زەرەرمەند نەبن و لە یەك كاتدا بڕێكی زۆرلە بەرھەمێكی دیاریكراو لە لایەن جوتیاران بەرھەم نەھێنرێت.\n5.حكومەت مۆڵەت بە جوتیاران نادات تا بەڕاد-ساردكەرەوە بۆ هەڵگرتن و پاراستنی بەرهەمەكانیان بكڕن.\n6.حكومەت ناهێڵێت كە جوتیاران بیر لێ بدەن، لە كاتێكدا كۆمپانیایەكی نەوت كە هەر چەند سەد مەترێك لەو زەوییە جوتیاریانەوە دوورە چەندەها بیریان لێداوە و ئاوی ژێر زەوی گوندەكە بە كارئەهێنن.\n7.ئاستی هۆشیاری خەڵك بەرزنییە بۆ كڕینی بەرهەمی خۆماڵی و بایكۆتی بەرهەمی بێگانە.\n8.جوتیاران دلنیانین لەو تۆوەی كە تەنانەت بە نرخێكی گرانیش ئەیكڕن چونكە بەرهەمی نییە واتە دڵنیایی جۆری نییە بۆ پشكنینی ئەو تۆوانەی كە یەنە ناو هەرێمی كوردستان تا لە كوالتی و باشی تۆوەكە بكۆڵنەوە.\n9.جوتیاران دڵنیا نین لەو پەیینە كیمیاییانەی كە لە بازار هەن چونكە تێكەڵی ماددەی كە ئەكرێت و بەهەمان شێوە پشكنین بۆ ئەو پەینانە ناكرێت.\n10.تا ئەمڕۆش جوتیار هەیە كە زانیاری تەواوی لەسەر كارەكەی نییە و لە دوای زیانێكی زۆر ئەزمون پەیدا دەكات.\n11.نەبوونی پەیوەندی لە نێوان ناوەندی ئەكادیمی كۆلیژی كشتوكاڵ و جوتیاران.\n12.شێواز و چۆنیەتی گواستنەوەی بەرهەمە كشتوكاڵییەكان بۆ بازار كە پێداویستی و ئامێری تایبەتبی دابین بۆ نەكراوە.\n1.بازرگانە چاوچنۆكەكان بەرھەمی دەرەكی ھاوردە نەكەن.\n2.بەرهەمی جوتیاران پێویستی بە رێگەی نوێی بە بازاڕیكردن هەیە.\n3.زیاتر بەرزكردنەوەی ئاستی هۆشیاری خەڵك بۆ پاڵپشتی و خاوەنداری كردنی جوتیاران.\n4.خەڵك هان بدرێت كە بەرهەمی خۆماڵی بكڕن و بایكۆتی كاڵای بیانی بكەن بە تایبەت ئێران و توركیا. تەركیز بخرێتە سەر بەهای خۆراكی بەرهەمی ناوخۆ و سودی بەرهەمی ناوخۆ بۆ تەندروستی كۆمەڵ و رۆڵی بەرهەمی خۆماڵیی لە كەمكردنەوەی نەخۆشی و دەرون دروستی.\n5.قسەكردن لەسەر ئاسایشی خۆراكی هەرێمی كوردستان و رۆڵی بەرهەمی ناوخۆیی لە سەقامگیركردنی ئاسایشی خۆراك لەهەرێمەكەمان.\n6.داهاتی خەڵك و سامانی خەڵكی ئەم هەرێمە بۆ خەلكی ئەم هەرێمە بێت، واتە ئەو داهات و سامانەی كە لە هەرێم هەیە بۆ قازانجی وڵاتانی دراوسێ نەڕوات بەڵكو بۆ خەڵك و گەشەپێدانی هەرێمی خۆمان بخرێتەوە كار. واتە كاتێك خەڵك هۆشیار بێت و بەرهەمی خۆمان\nئەكڕێت پارەكە بۆ جوتیارێكی خۆمانە ئەڕوات نەك بۆ بازرگانێكی چاوچنۆك یان وڵاتیكی دراوسێ.\n7.كەرتی كشتوكاڵ ببێتە كەرتێك بۆ دروست كردنی دەرفەتی كار بەتایبەت لە ئێستەدا كە كەرتی گشتی و كەرتی تایبەت پەكی كەوتووە و خەڵكێكی زۆر بێ كارن بۆیە ئەكرێت كەرتی كشتوكاڵ بكرێتە دەرفەتیك كە خەڵكێكی زۆر كاری تێدا بكەن. جارێكی تر پارە و سامان لەبازنەیەكدا دەسوڕێتەوە و لە ناوخۆدا مامەڵەی پێوە دەكرێت.\n8.پشتیوان و پاڵپشت بین بۆ دروستكردنی گروپی جوتیاران لەسەر ئاستی ناوچە و گوندەكان پاشان لەسەر ئاستی شارەكان بۆئەوەی جوتیاران خۆیان كۆمەڵەیەك دروست بكەن و پلانی ساڵانەی بەرهەمی خۆیان دابڕێژن. هەر ئەم گروپە بۆ زۆر كاری دیكەش پاڵپشتیان ئەبێت.


دەنگۆ: ئەپڵ iPad و iPad mini ـییەکی نوێ بە ڕوونمای گەورەترەوە ڕادەگەیەنێت\nپەڕەی سەرەتاIFTTTدەنگۆ: ئەپڵ iPad و iPad mini ـییەکی نوێ بە ڕوونمای گەورەترەوە ڕادەگەیەنێت\nدەنگۆکانی ئامێری ئایپادی ئەپڵ دووبارە دەستیان پێکردەوە، ئێستا دەنگۆیەک هەیە و دەڵێت ئەپڵ iPad و iPad mini ـییەکی نوێ بە ڕوونمای گەورەترەوە ڕادەگەیەنێت.\nپێشبینیکەری بەناوبانگ، Ming-Chi Kuo لە لایەن MacRumors، ڕایگەیاندووە کە پێشبینی دەکات کۆمپانیای ئەپڵ نەوەیەکی نوێ لە iPad بە قەبارەی 10.8 ئینج لە چارەکی دووەمی ئەمساڵدا ڕابگەیەنێت، وە نەوەیەکی نوێش لە iPad mini بە قەبارەی 8.5 یاخود 9 ئینجەوە لە چارەکی یەکەمی ساڵی داهاتوودا ڕابگەیەنێت.\nلە پاڵ ئەمەشدا، Kuo ڕایگەیاندووە کە ئەپڵ چاویلکە ڕاستییە خەیاڵییەکەی لە سەرەتاکانی ساڵی 2022 ـدا ڕادەگەیەنێت، لە کاتێکدا لە سەرەتادا پلانی وابوو لە مانگی ئازار یاخود حوزەیرانی ساڵی داهاتوودا ڕایبگەیەنێت. بۆ چەند ساڵێکە دەنگۆ هەیە کە گوایە ئەپڵ لە پلانیدایە چاویلکەیەکی ڕاستی خەیاڵی و هێدسێتی ڕاستی خەیاڵی ڕابگەیەنێت، وا دیارە کاتی ڕاگەیاندنی ئەم بەرهەمە نوێیانە نزیک بووەتەوە.\nهەروەها ئەپڵ پشتڕاستی کردەوە کە کۆمپانیای NextVR ـی کڕییەوە، پێدەچێت ئەپڵ تەکنەلۆژیاکانی کۆمپانیا نوێیەکەی بۆ چاویلکە ڕاستی خەیاڵی و هێدسێتی ڕاستی خەیاڵییەکانی بەکاربهێنێت.\nfrom کەی ئای تی ئێن https://ift.tt/3dSoZQm


ئایا دەرچوونی (با) لەکاتی غوسلى لەش گرانیدا غوسلەکە بەتاڵ دەکاتەوە؟: ماڵپەڕی وەڵامەکان\nپاك و خاوێنىخۆشۆردن (غوسل)ئایا دەرچوونی (با) لەکاتی غوسلى لەش گرانیدا غوسلەکە بەتاڵ دەکاتەوە؟\nئایا دەرچوونی (با) لەکاتی غوسلى لەش گرانیدا غوسلەکە بەتاڵ دەکاتەوە؟\nدەرچوونی (با) دەس نوێژ بەتاڵ دەکاتەوە نەک غوسل!، هەر بۆیە :\nهەر کەسێک لەکاتی خۆشوشتنی لەشگرانییدا دەستی بەر زەکەری کەوت ویاخود میزی کرد ویاخود بای لێ بووەوە ئەوا خۆشوشتنەکەی تەواو دەکات ، دواتر دەس نوێژ دەگرێت .\nوەخۆشوشتن گەر لەبەر لەش گرانی بوو ، جێگەی دەس نوێژیش دەگرێتەوە ، جا هەر کاتێ کەسێک لەشی گران بوو و خۆی شوشت ئەوا جێگەی دەس نوێژیشی بۆ دەگرێتەوە ، لەبەر ئەم ئایەتە پیرۆزە : ( وَإِنْ كُنْتُمْ جُنُباً فَاطَّهَّرُوا ) [ المائدة/6 ] .\nواتە : گەر لەشتان گران بوو ئەوا خۆتان پاک بکەنەوە .\nهەر بۆیە پێویست نی یە لەسەری دوای خۆشوشتنەکە دەس نوێژ بگرێت ، تەنها کاتێک نەبێت گەر لەکاتی خۆشوشتنەکەدا یاخود دواتر دەس نوێژی شکا ، ئەوا پێویستە دەس نوێژ بگرێت ، بەڵام گەر دەس نوێژی نەشکا ئەوا خۆشوشتنەکەی جێگەی دەس نوێژیش دەگرێتەوە جا دەس نوێژی گرتبێت یاخود نا ، بەڵام پێویستە ئاو لەدەم ولوت هەڵبدرێت ؛ چونکە ئاو لەدەم ولوت وەردان بۆ خۆشوشتن ودەس نوێژگرتنیش پێویستن .\nگەر ئافرەتێک خەوی بینی بەڵام مەنی نەبینی دوای ڕۆژێک نەبێت ، ئایا حوکمى چیە ؟ چەند حوکم و ئادابێک سەبارەت بە غوسل من ژنم بەڵام زۆربەى شەوان وەك پیاو شەیتانى دەبم ئایا ئەو كاتانە غوسڵم لەسەرە؟ شێوازو چۆنیەتی خۆشۆردنی ئافرەت كە لەبێ نوێژی پاك دەبێتەوە ئەگەر لەدوای چەند سەعاتێک لە بیر کردنەوە لەشەهوەت لەگەڵ میزدا مەنی دەرچوو ، ئایا خۆشوشتن واجب دەبێ؟\nسەردان: ٢,٣٩٣ بەش: خۆشۆردن (غوسل)\nپرسیاری دواترباوکی مێردەکەم پێش بیست ساڵ مردووە و کەس نوێژی لەسەر نەکردووە ، ئایا ئێستا چ شتێکی بۆ بکەین ؟پرسیاری پێشترئایا بۆچی کەسی لەش گران دەبێ خۆی بشوات لەکاتێکدا مەنی پاکە ؟ وه ئایا چ حیکمەتێک لەو خۆشوشتنەدا هەیە ؟


کۆچی دوایی پێشمەرگەیەکی ڕاگەیاندکار – کوردستان و کورد\nکۆچی دوایی پێشمەرگەیەکی ڕاگەیاندکار\nبەرواری بڵاو کردنەوە 2021/03/28\nمخابن سەرلەبەیانیی ئەمڕۆ كاك سەلاح مێھرپەروەر، كوڕی بەڕێز كاك عەلی مێھرپەروە، پاش بەربەرەكانێی سەخت لەگەڵ پەتای كۆڤید ١٩، لە شاری ھەولێر كۆچی دوایی كرد.\nكاك سەلاح لەدایكبووی ١٩٦٥ لە شاری مەریوانی رۆژھەڵاتی كوردستان بوو. رابردووی كەسایەتیی كاك سەلاح و بنەماڵەكەی لای خەڵكی كوردستان روون و ئاشكرایە. پاش رووخانی رێژیمی پاشایەتی و ھاتنە سەركاری دەسەڵاتی نوێی رێژیمی ئێران و دیسانەوە دژایەتیی ناوەند لەگەڵ مافەكانی نەتەوەی كورد، بەشی بەرچاوی كۆمەڵگەی كوردستان رێگای نیشتمانپەروەرییان ھەڵبژارد. بنەماڵە مێھرپەروەریش بە ھەموو ئیمكانات و ھەموو ئەندامانی بنەماڵەوە كەوتنە بەرگری لە نەتەوە و نیشتمانیان و تێكەڵی بزووتنەوەی رزگاریخوازیی كوردستان بوون و وەك ئەندامی حیزبی دێموكرات خەبات دژی داگیركارییان ھەڵبژارد. بەڕێز عەلی مێھرپەروەر و ھەموو بنەماڵەشی خەبات بۆ رزگارییان لە شاری مەریوان ھەڵبژارد و لە ھەموو رووداوەكانی ناوچەی مەریوان و ھەوراماندا رۆڵی بەرچاو و گرنگی لە ئەستۆ بوو و بە ھەموو تواناوە ھەوڵی دەدا كاریگەریی ئەرێنیی لە بزووتنەوەی رزگاریخوازیدا بگێڕێ. ناوبراو ھەر زۆر زوو كەوتە بەرچاوی رێژیمی داگیركەر و خائینانی نیشتمان.\nپاش ئەوەی ھێزی پێشمەرگە شارەكانی چۆڵ كرد و شاخیان ھەڵبژارد، بنەماڵەی كاك عەلی و ھەموو شۆڕشگێڕانی دیكە كەوتنە بەر رق و قینی رێژیم و كەوتنە بەر ئازار و ئەشکەنجە.\nكاك سەلاح كە كوڕی گەورەی ماڵ بوو و سەرپەرەستی بنەماڵەیشی لە ئەستۆ بوو، زیاتر كەوتە بەرچاو و ڕقی دوژمنان. ھەر بۆیە بە ناچاری ھاوڕێ لەگەڵ خۆشكی خۆی شاریان بەجێھێشت و رێگای پڕ لە شانازیی پێشمەرگایەتییان ھەڵبژارد و ساڵی ١٩٨٨ بوونە پێشمەرگەی حیزبی دێموكرات. ناوبراو لەسەردەمی پێشمەرگایەتیدا زۆر لێوەشاوانە وەک مامۆستای شۆڕش و هەروەها لە بەشی راگەیاندن ئەركی بەڕێوە دەبرد و خزمەتی بە نەتەوە و نیشتمانی دەكرد. كاك سەلاح بە واتای راستەقینە كەسایەتییەكی خۆش بیر و تێگەیشتوو و ڕووخۆش لەگەڵ مرۆڤە نیشتمانپەروەرەكاندا بوو. كەسایەتیی بەرز و دڵسۆز و رووخۆشی كاك سەلاح ببووە ھۆی پەرەسەندنی ئاستی خۆشەویستیی ئەو لەنێو ھەموو ئەوانەی دوور و نزیك لەگەڵی پێوەندییان بوو و دەیانناسی. كاك سەلاح پاش نیشتەجێ بوون لە باشووری كوردستان، لە ھەولێریش ھاوكاری بەشێكی بەرچاو لە راگەیاندنەكان بوو و رۆڵی بەرچاوی ھەبوو لە پێشخستنی پیشەی راگەیاندن و كەسێكی خۆشناو و خۆشەویستی كۆڕی راگەیاندنكارانی باشووری بوو.\nکاکە سەلاح پاش ساڵانێكی زۆر لە ھاتنەدەری ناچاری لە رۆژھەڵات، قەت كۆڵی نەدا و بە شێوازی جۆراوجۆر لە خەبات بۆ رزگاریی نەتەوەكەی لە رۆژھەڵات بەشدار بوو و دڵسۆزانە درێژەدەری رێگای باوكی پێشمەرگە و شەھیدانی كوردستان بوو.\nلە ژیانی تایبەتیش‌دا هاوڕێ و باوك و ھاوسەرێکی بە واتای راستەقینە بوو. لە ژیانی ھاوبەش‌دا بەختەوەریی تا ترۆپك گەیاندبوو، لە پەروەردەی منداڵدا، مامۆستایەكی راستەقینە بوو. دوو رۆڵەی دڵسۆزی نیشتمان و ئازا و بەتوانای پەروەردە كرد. كاك سەلاح ئاواتی زۆری لەدڵ‌دا بوو بۆ نەتەوە و نیشتمانەكەی. مخابن میوانی ناوادەی مرۆڤایەتی كە ھەموو دونیای تەنیوە، دەرفەتی لێ وەرگرتەوە و نەیتوانی بۆ گەیشتن بە ئامانج و ئاواتەكانی زیاتر خزمەتی نەتەوە و نیشتمانی بكات.\nیادی ئازیزی ھەتایی دەمێنێ.\nبە بۆنەی کۆچی دوایی کاک سەلاح مێهرپەرەوە پڕ بە دڵ سەرەخۆشی لە باوکی تێکۆشەری، ڕێزدار کاک عەلی مێهرپەروەر و سەرجەم بنەماڵەکانی مێهرپەروەر و کۆنەپۆشی و تەواوی هاوڕێ و هاوسەنگەرانی دەکەین.\nتاگی بابەت: ناوەندی ڕاگەیاندنی حیزبی دێموکراتی کوردستانکاک سەلاح مێهرپەروەر


Friday, 06.18.2021, 20:47\nماوەی ٤٢ ساڵ دەبێ کۆماری ئیسلامی بۆ دیاریکردنی سەرۆککۆمار لە هەر چوار ساڵ جارێکی هەڵبژاردنێکی ساختە و پڕ لە فێڵ و گزەی سیاسیی بەڕێوە دەبا. دەڵێن هەر پێغەمبەرێک پەڕجوویەکی هەیە کە نیشانی خەڵکی بدا تا باوەڕی پێ بێنن. پەڕجووی کۆماری کەمتیارەکانی ئێران وەک هیچکام لە پێغەمبەرانی دیکە ناچێ. ئەوەیش ئەوەیە: خەڵک دەنگی (نا) دەخاتە ناو سندووقەکانی دەنگدان کە چی ئەو دەنگە بە (ئا) دێتە دەرێ! چون پێش دەنگدان لە مێژ بوو سەرۆک کۆمار لە لایان خامنەیی دەست نیشان کرابوو! ئەوڕۆ هەڵبژاردن تەنیا شانۆگەریییەک بوو بۆ ئەوەی بە دونیا نیشان بدەن هەڵبژاردن لە ئێڕان واتای هەیە ورێکارێکی دێمۆکڕاسییە!\nئەوڕۆ، رۆژی هەڵبژاردنی سەرۆککۆماریی بوو لە ئێڕان و رۆژهەڵاتی کوردستان. لەو وڵاتە بە کوردیشەوە زیاتر لە ٥٩ میلیون کەس مافی دەنگدانی هەیە. بە پێی هەواڵ و خەبەرەکانی ناوەندە جێی متمانەکانی ئێڕان و خەڵک و دونیا لە هەڵبژاردنەکانی ئەو جار بەشداریی خەڵک بە ڕێژەیەکی یەکجار زۆر کەمی کردوە. تا ئەو ساتە نزیک بە ٢٥ لە سەتای خەڵكی ئێڕان بەکوردیشەوە چۆتە سەر سندوقەکانی دەنگدان! بە درێژایی مێژووی دەسەڵاتدارانی ئاخوندیی هیچکات بەو جۆرە ئەو هەڵبژاردنەکانی پێشوو ئاوا تووشی شکست نەبووە. فیلم وکورتە ویدئۆ و نیشاندانی بنکە دەنگدەران پێمان دەڵێن: ساردترین هەڵبژاردن، هەڵبژاردنی ئەو جارەی کە لە رۆژی ١٨/٦/٢٠٢١ بەڕێوە چووە.\nتەنانەت لەو وڵاتانەی کە ئێڕانی و کوردیش وەک پەنابەر تێیدا دەژین سندووقی هەڵبژاردن پێشوازییەکی ئەوتۆی لێ نەکراوە! هەرچەند ئاخووندەکانی دەسەڵاتدار هیچ نرخێک بۆ دەنگی خەڵک قایل نین، بەڵام بە هاتنە سەرکاری تووندئاژۆکان لاپەڕەیەکی نوێ لە سەرکوت وگوشار بۆ سەر خەڵکی ئێڕان دەست پێدەکا.\nرۆلی کورد چی لێدێتەوە؟\nمن وێنەی کوردێک لە رۆژهەڵاتی کوردستان بە رووخانی کۆماری ئیسلامی دڵخۆش نابم. هەر چەند ئەو گوتنەم لە سەر گرانیش بکەوێ، بەڵام بە بەڵگە قسە دەکەم. وای دانێ بۆ چەند رۆژ یان مانگی دیکە دوای ئەو هەڵبژاردنە کۆماری ئیسلامی رووخا!\n- ئایا حیزبە کەمپنشینەکانی ژێر دەستی بارزانی و بنەماڵەی تاڵەبانی خاوەنی ستڕاتیژیەکی نەتەوەیی ونیشتمانی هەن؟\n- خاوەنی هێزێکی بەرگریی یەکدەست و تۆکمەن؟\n- لەسەر کام ئەقڵی ئیستڕاتیژییەکی پێکەوە سازاون؟\n- ئایا توانای بەرێوە بردنی وڵاتیان هەیە؟\n- لێکترازان ودووبەرەکیان وەلاناوە؟\n- دەگەڵ ئۆپۆزیسیونی ئێڕانی ولایەنی حیزبەکانی دیکەی ئێرانی سازاون کە بۆ داهاتووی دوای ئەو سیستەمە چۆن دەسەڵات دابەش بکەن؟\nجگە لەوانەش، لە ماوەی سی ساڵ دەسەڵاتی چەتەکانی دەسەڵات لە باشووری کوردستان تەنیا فێری ئەوە بون بۆ ئەوەی جێگایان ئەوەندەی دیکە پێ لێژ نەکەن زوو زوو باس لەوە دەکەن کە ئەزموونی باشووری کوردستان دەبەنەوە بۆ رۆژهەڵاتی کوردستان، تا ئەوێش بە یەکجاری وێران بکەن! بۆیە لەم کات و ساتەدا کورد لە رۆژهەڵاتی کوردستان لەو پەڕی لاوازیی دایە. شای ئێڕان کە رووخا، کۆماری ئیسلامیش بە سەر کورددا رووخا، ئەوجاریش کۆماری ئیسلامی بڕوخێ، هەر دەسەڵاتێک دەسەڵات بگرێتە دەست، بە سەر کورددا دەڕووخێ!\nبۆیە دڵخۆش نابم بە رووخانی کۆماری ئیسلامی.


چارەسەری بۆشاییەکانی نێوانی قژت\nبەشێکی زۆری خانمان بەدەست بۆشاییەکانی نێوانی قژیان دەناڵێنن، چونکە شێوازێکی ناشرینیان پێدەبەخشێت، ڕەنگە زۆر چارەسەری سروشتی و کیمیایی بۆ نەهێشتنی ئەو کێشەیە هەبێت، بەڵام ئایا چۆن باشترین ڕێگا هەڵدەبژێریت؟\nپێگەی "ounousa" بۆ هاوکاریکردنی ئەو خانمانە چەند چارەسەرێکی سروشتی دەخاتەڕوو کە دەتوانیت لەڕێگەیەوە چارەسەری بۆشاییەکانی نێوانی قژتی پێبکەیت.\n1-بەکار‌هێنان و تێکەڵکردنی سیر و کەوچکێکی گەورە دارچینی هاڕڕاو، لەگەڵ کوپێک ئاوی گوڵ، بۆ ماوەی 10 خولەک بیدە لەسەرت و هەفتانە دووجاربەکاریبهێنە، بەڵام ڕەنگە بەهۆی سیرەکەوە پێستی سەرت بکزێتەوە یان ئازاری هەبێت ئاساییە.\n2-تێکەڵەی زەیتی دارچینی و زەیتی گەنمەشامی و کەوچکێک سرکە، بەکارهێنانی بەیانیان و ئێواران.\n3-شەربەتی لیمۆ و ڕەشکە و ناوکی گوڵەبەڕۆژە بهاڕە و وەک کرێمێک بیدە لە پێستی سەرت ڕۆژانە.\nژماره‌ی بینین : 2257\nلە سەر هێڵە ئێستا : 18518


ANF | ڕۆشنبیرانی ئه‌ورووپا كه‌مپینێكیان بۆ پاراستنی ڕۆژاڤا ڕاگه‌یاند\nمێدیكۆ ئینته‌رناشناڵ كه ڕێكخراوێكی مافه‌كانی مرۆڤه، بۆ كۆتایی هێنان به هه‌ڕه‌شه و هێرشه‌كانی ده‌وڵه‌تی تورك له‌سه‌ر ڕۆژاڤا، ده‌ستی به كه‌مپینێك كرد. چه‌ندین ڕۆشنبیری ئه‌ورووپیش كه‌مپینه‌كه‌یان ئیمزا كرد.\nپێنجشه‌ممه, 14 Mar 2019, 17:26\nمێدیكۆ ئینته‌رناشناڵ كه ڕێكخراوێكی مافه‌كانی مرۆڤه و ناوه‌نده‌كه‌ی له ئه‌ڵمانیایه له‌ژێر ناونیشانی «ڕێگری له كاره‌سات بكه‌ن» كه‌مپینێكی ڕاگه‌یاند. له كه‌مپینه‌كه‌دا ئاماژه به هێرشه چاوه‌ڕوانكراوه‌كانی ده‌وڵه‌تی تورك بۆ سه‌ر ڕۆژئاوای كوردستان و باكووری سووریا كراوه. داوا له حكوومه‌ته‌كانی ئه‌ورووپا كراوه له دژی ئه‌و هێرشانه بوه‌ستنه‌وه و ڕێگری له كاره‌ساتێكی مرۆیی بكه‌ن و ڕێوشوێن بگرنه‌به‌ر.\nكه‌مپینه‌كه ڕاگه‌یه‌نراوێكی بڵاوكرده‌وه. ئاماژه‌ی بۆ ئه‌وه كردووه له ساڵی ٢٠١٤ هێزه‌كانی یه‌په‌گه و یه‌په‌ژه كۆمه‌ڵگه‌ی ئێزدییان له دڕندایه‌تیی داعش ڕزگار كردووه. له شه‌ڕی دژ به داعشدا نزیكه‌ی ١٠ هه‌زار شه‌ڕڤانی كورد ژیانیان له‌ده‌ست داوه. كه‌مپینه‌كه ڕایگه‌یاندووه، دوای ئه‌وه‌ی حكوومه‌تی ئه‌مه‌ریكا ڕایگه‌یاند كه هێزه‌كانی له سووریا ده‌كشێنێته‌وه، ده‌وڵه‌تی تورك له دژی باكووری سووریا و ڕۆژاڤا ده‌ستی به هه‌ڕه‌شه‌ی تووند كردووه.\n«به فه‌رمانی ئه‌ردۆغان نزیكه‌ی ٨٠ هه‌زار سه‌ربازی تورك له‌سه‌ر سنووری سووریا جێگیر كراون. هه‌ڕه‌شه‌یه‌كی گه‌وره‌ی شه‌ڕ له‌سه‌ر هه‌رێمه‌كه هه‌یه. شه‌ڕێكی به‌م شێوه‌یه ڕێ له به‌رده‌م كاره‌ساتێكی مرۆڤایه‌تی و سیاسی له هه‌رێمه‌كه ده‌كاته‌وه. ئێمه داوا له ئه‌ورووپا ده‌كه‌ین بۆ ئه‌وه‌ی شه‌ڕێكی وه‌ها ڕوونه‌دات، هه‌وڵه‌كانی بخاته‌گه‌ڕ. ئه‌گه‌ر هه‌وڵێك بدرێت بۆ داگیركردنی ڕۆژاڤا، هاوشێوه‌ی هێرشی كانوونی دووه‌می ٢٠١٨ی سه‌ر هه‌رێمی عه‌فرینی كوردان ده‌بێت كه قانوونه نێونه‌ته‌وه‌ییه‌كان پێشێل كران.»\n«هیچ شوێنێكیان نییه ڕووی تێكه‌ن»\nله ڕاگه‌یه‌نراوی كه‌مپینه‌كه‌دا باس له‌وه كراوه كه ده‌وڵه‌تی تورك له‌گه‌ڵ چه‌ته‌كانی خۆی عه‌فرینیان داگیر كرد و زیان به زیاتر له ١٠٠ هه‌زار مرۆڤ گه‌یشت. هۆشداری دراوه كه ئه‌گه‌ر هێرشه چاوه‌ڕوانكراوه‌كه له دژی ڕۆژاڤا بكرێت، هیچ شوێنێك نییه خه‌ڵكی ناوچه‌كه ڕووی تێبكات. چونكه ڕۆژاڤا ئارامترین هه‌رێمه.\nكه‌مپینه‌كه سه‌رنجی خستووه‌ته سه‌ر ئه‌وه‌ی خۆبه‌ڕێوه‌به‌ریی دیموكراتیی ڕۆژاڤا - باكووری سووریا له زۆر پێكهاته‌ی ئه‌تنیكی پێكهاتووه. داوای كردووه هه‌موو ڕێگه‌یه‌كی دیپلۆماتی بگیرێته‌به‌ر بۆ ڕێگرتن له كاره‌ساتێكی چاوه‌ڕوانكراو.\nله درێژه‌ی ڕاگه‌یه‌نراوی كه‌مپینه‌كه‌دا ئاماژه به ئه‌ركی ئه‌ڵمانیا كراوه و تیایدا هاتووه: «له بری ئه‌وه‌ی سمبووله‌كانی كوردان قه‌ده‌غه بكرێن، ده‌بێ دڵنیایی به‌و مرۆڤانه بدرێت كه په‌نایان بۆ ئه‌ڵمانیا و ئه‌ورووپا هێناوه و فشاریان نه‌خرێته‌سه‌ر.»\nئه‌و كه‌سایه‌تییانه‌ی به‌شدارییان له كه‌مپینه‌كه‌ی مێدیكۆ ئینته‌رناشناڵ كردووه بریتین له:\nئه‌لفریده یێلینه‌ك - نووسه‌ر-نه‌مسا\nئاكسێل هۆنێت - فه‌یله‌سووف - ئه‌ڵمانیا\_ئه‌مه‌ریكا\nمیلۆ ڕاو - ده‌رهێنه‌ر و نووسه‌ری شانۆ - سویسرا\_به‌لجیكا\nله‌یلا ئیرمه‌ت - هاوشاره‌داری جزیر كه له كاره‌كه‌ی دوورخراوه‌ته‌وه\nگه‌زینه شڤان - زانا\nنانسی فره‌یزه‌ر - فه‌یله‌سووف - ئه‌مه‌ریكا\nڤیڤینه وێست ۆد - دیزاینه‌ر - به‌ریتانیا\nساندرۆ مێتسادرا - زانای بواری سیاسه‌ت - ئیتاڵیا\nئێتیه‌ن بالیبار - فه‌یله‌سووف - فه‌ڕه‌نسا


ئەرشیفی دلاوەر عەلائەدین - پرۆسە و دروشم\nدامەزراندنی دەوڵەتی كوردی: پڕۆسەیە نەك دروشم\nماوەیەكە بابەتی راگەیاندنی دەوڵەتی كوردی لە هەرێمی كوردستاندا ورووژاوە و لە دوای رووداوەكانی حوزەیرانیشەوە گەیشتووەتە ئاستێكی بەرزی عاتیفی. زۆر لە سەركردەكانی هەرێمی كوردستان وای دەنوێنێن كەوا زەمینەساز بووە و بارودۆخی ناوچەكە گونجاوە، خودی هەرێمی كوردستانیش ئێستا ئامادەیە بازە گەورەكە بەرەو بەدەوڵەتبوون بدات. بەڵام لەڕاستیدا، لایەنی كوردی لە غەیری قۆستنەوەی هەلێكی سەربازیی و ئیستیغلالكردنی فەشەلی حكومەتی مالیكی، جۆرە كارێكی دەستپێشخەری ئەوتۆی نەكردووە بۆ ئەوەی لەڕێگەی پڕۆسەیەكی تۆكمەی سیاسی و یاسایی و سەربازی و ئابوورییەوە كاروانی سەربەخۆیی كوردی لەو بارودۆخە دژوارەدا، بە خێرایی و بە سەلامەتی، بگەیەنێتە دوا قۆناخ.\nپڕۆسەی دەوڵەتسازی لە هەرێمی كوردستاندا پێویستی بە كاری بێ وچانی دەسەڵاتدار و بڕیاردەران هەیە بۆ ئەوەی جارێ كورد بتوانێ بەسەر بەربەستە مەزنەكاندا زاڵ ببێ. ئەگینا ئەو جۆرە گوڕە پڕ لە عاتیفەیەی ئێستا مەترسی ئەوی لێدەكرێ كە لەو كاتە ناوەختەدا ڕووی هێرش و لوللەی تفەنگی دوژمنان، لە ژێر پاساوی رێگریكردن لە پارچەكردنی عێراق و دروستبوونی دەوڵەتی كوردی، بەرەو هەرێمی كوردستان وەربسووڕێ، و دەستكەوتەكانی ئەو دواییەش لەدەست بچن.\nلە ناوەوەی هەرێمی كوردستان\nزامنكردنی پشتگیری پێكهاتە جیاكانی كۆمەڵگای هەرێمی كوردستان و پتەوكردنی پردی متمانە لەگەڵیاندا، یەكێكە لە تەحەددا گرنگەكان. ئێستا بەهۆی ململانێی سیاسی و بەردەوامبوونی سیستەمی دوو ئیدارە و قەیرانی ئابوورییەوە، خەڵكی هەرێمی كوردستان لە دڵەڕاوكێدانە و ئاستی متمانەشیان بە دەسەڵاتی سیاسی هێشتا لە نزمی دایە، تاكە هۆكاری لێكنزیكبوونەوەی پێكهاتەكانی كۆمەڵگا و دەسەڵاتی فەرمانڕەوا لەو رۆژگارەدا بریتییە لە سەرهەڵدانی دوژمنی دەرەكی. بێگومان رازی كردنی خەڵك لەڕێگەی تۆكمەكردنی سیستەمی فەرمانڕەوایەتی و سەروەركردنی یاسا و داهێنانی عەدالەتی كۆمەڵایەتی كاتێكی زۆر دەخایەنێ. بەڵام خەڵكی هەرێمی كوردستان چاویان لەوەیە دڵنیا بكرێنەوە كە پەیامی سیاسی و هێزی عەسكەری لایەنەكانی ناو هەرێمی كوردستان لە ئاستی قەیرانەكەدایە و سەرجەمیان لەسەر هەمان ستراتیژ كۆك و هەماهەنگن.\nخەڵكی هەرێمی كوردستان ترسی گەورەیان لەوەیە كە ململانێی سیاسی نێوان حیزبە دەسەڵاتدارەكان جارێكی دیكە، وەك ساڵی 2003 ببێتە هۆی لەدەستدانی كەركووك و ناوچە رزگاركراوەكان. هەروەها ترسیان هەیە كە بەهۆی دەستێوەردانی هێزە دراوسێكان، شەڕی داعش بەسەر كوردا فەڕزبێ، ئەوجا شەڕی بەغداشی بێتە سەر. شاراوە نییە كەوا دوو زلهێزە ناوچەییەكەی دراوسێمان، بەرژەوەندی دژ بەیەكدیان هەیە و كاریگەری راستەوخۆشیان لەسەر سیاسەتی حیزبەكانی گۆڕەپانی هەرێمی كوردستاندا هەیە. بەڵام بەرپرسیارێتی سەركردەكانی هەرێمی كوردستان لەوەدایە كە رێگە بە فراوانتر بوونی كەلێنەكان و لێكترازانی سیاسی هەرێمی كوردستان نەدەن.\nگرنگە كە سەرجەم حیزبەكان و سەركردەكانیان لەبیریان بێ كە لە گۆڕەپاندا بە تەنیا نین و، بڕیارەكانیان كاریگەری لەسەر دۆخی ناوەكی و دەرەكی سەرتاپای هەرێمی كوردستان هەیە.\nپێویستە لایەنە كوردییەكان حیسابی ورد بۆ هەڕەشە عەسكەرییەكانی هێزی توندڕەو بكەن، بەڵام حیسابێكی درێژخایەنیش بۆ دراوسێیەتی سوونەی نەتەوەپەرست و توندڕەو بكەن، بە هەموو شێوەیەك هەوڵدەن لەگەڵیاندا دووچاری شەڕی مان و نەمان نەبنەوە. بەپێچەوانەوە، پێویستە هەوڵی نەرم كردن و راكێشانیان بدەن بەوەی كە رووی لولەی تفەنگەكانیان بەرەو هەرێمی كوردستان نەكەن. بۆ ئەو مەبەستەش، رەنگە پێویست بكات كەوا بە تەنسیقەوە لایەنی كوردی لەگەڵ سەرجەم هێزە سوننەكانی گۆڕەپان گفتوگۆ ئەنجام بدات. ئەو كارە ئاسان نییە، بەڵام ئەستەمیش نییە.\nپێویستە تەركیز بخرێتە سەر وەدەستهێنانی پشتگیری سەرجەم پێكهاتەكانی كۆمەڵگای كوردستانی، بە كورد و غەیرە كوردەوە، بە تایبەتی لە ناوچە تازە رزگاركراوەكاندا. ئەو پشتگیرییە بۆ جێگیركردنی دەسەڵاتی كوردی و ئاسایشی گشتی زۆر گرنگە. بۆ ئەو مەبەستەش پێویستە شێوازێكی نوێی فەرمانڕەوایەتی دروست نیشانی ئەو خەڵكە بدرێت كە تا ئێستا بەخۆیانەوە نەبینیوە. ئەوەش تەنیا لەڕێگەی سەروەركردنی یاساوە دێتە كایەوە.\nسەبارەت بە هێزی بەرگری و ئاسایشەوە، پێویستە بە خێراییەوە تۆڕی زانیاری پێویست لە ناوچە رزگاركراوەكان زامین بكرێت و توانای خەڵك بۆ زانیاری بەخشین بە هێزی كوردی بەرز بكرێتەوە. هێزی پێشمەرگەش كێشەی راهێنان و رێكخستن و تەجهیزی هەیە، پێویستە ئەو كەموكوڕیانەی بۆ چارەسەر بكرێت تاوەكو بەرگەی هەڕەشەكان بگرێت. دەكرێت بەشێوازی فەرمی داوا لە ئەمریكا و وڵاتانی دیكە بكرێت كە چەك و تەقەمەنی بدرێتە پێشمەرگە و هەماهەنگی راستەوخۆی لەگەڵ هێزی ئاسمانی ئەمریكی هەبێت تاوەكو بەشدار بن لەهەر شەڕێكی رووبەڕووی پێشمەرگە دەبێتەوە.\nلە خەڵك و سیاسەتمەدارانی بەغدا شاراوە نییە، كە كورد وا بە خێرایی بواری سەربەخۆبوونی بۆ دەڕەخسێ، بەشێك لە لایەنە عەرەبەكانیش لە قەناعەتەوە دان بە مافی سەربەخۆیی كورد دادەنێن، یان حەز دەكەن كوردیان لە كۆڵ ببێتەوە. جا دەكرێ هەوڵ بدرێ كە لە رێگەی بەغداوە و بەڕەزامەندی عەرەبەكانەوە كورد ریفڕاندۆم بكات و لە عێراق جیا ببێتەوە. لەو حاڵەتەدا بەغدا دەبێتە فاكتەری سەرخستنی پڕۆسەكە و عێراق دەبێتە دراوسێیەكی گرنگ كە لە هەموو كاتێكدا كورد پێویستی بە مامەڵەكردن لەگەڵیدا دەبێ.\nبەڵام دیارە كە هێشتا بەغدا بۆ ئەو ئەنجامە ئامادە نییە، و ئامادەش نییە كە بە ئاسانی و بێ خوێن رشتنن دەست لە ناوچە تازە رزگاركراوەكان هەڵبگرێ. هاوكات، لەوە ناچێ كەوا هێزە ناوچەیی و نێودەوڵەتییەكانیش بەمزووانە بە دابەشكردنی عێراق رازی ببن و سەرجەمیان كۆكن لەسەر ئەوەی كە دەبێ لە چوارچێوەی پڕۆسەی سیاسی عێراقەوە و لە بەغداوە كێشەكان چارەسەر بكرێن.\nواتە، لە‌و حاڵەتەی ئێستا كە عێراق وا لاوازە و كوردیش لەڕووی ورە و هێز و پێگەی سیاسییەوە بە تواناترە، پێویستە بە لانیكەمەوە لەڕووكەشدا سەركردەكانی هەرێمی كوردستان بدیترێن كەوا پشتگیری لە پڕۆسەی سیاسی و رەوتی دیموكراسیەت و ئاسوودەكردنی عێراق دەكەن. لەو رێگەیەشە‌وە دەتوانن مەرجەكانی كورد بەسەر حوكمەت و سەرجەم هێزە سیاسیەكانی عێراقدا فەڕز بكەن و دەسەڵاتی كوردی بەسەر ناوچە رزگاركراوەكان بە فەرمی بچەسپێنن، و لە كاتی پێكهێنانی حكومەت و جێبەجێكردنی دەستووردا رۆڵی پێشڕەو ببینن. لە ئایندەیەكی نزیكیشدا داوای هەمواركردنی دەستوور بكەن و سیستەمێكی فەرمانڕەوایەتی نوێیان (بە شێوازێك كە نزیك بێ لە كۆنفیدڕالی) بەسەردا بچەسپێنن، بۆ ئەوەی سەربەخۆیی بڕیاری سیاسی و سەربەخۆیی ئابووری بۆ كورد زامن بكەن. هاوكات، دەسەڵاتەكانی سەرۆك وەزیرانی عێراق هەتا هەتایە كەم بكەنە‌وە و پۆستی سەرۆكی كۆمار هەمیشە بۆ كورد مسۆگەر بكەن و دەسەڵاتی ڤیتۆی گەورەتری پێ ببەخشن.\nبە هەمانشێوەش، كورد دەتوانێ لەڕێگەی بەغداوە زەمینەسازی بۆ ئەنجامدانی ریفڕاندۆمێكی باوەڕپێكراو لە لایەن نەتەوە یەكگرتووەكانەوە بكات. ئێستا هەر جۆرە ریفڕاندۆمێك كە بە بڕیاری كوردی بكرێ چی جیاوازییەكی لەگەڵ ریفڕاندۆمە خۆماڵییەكەی جاری پێشوو نابێ و چی جۆرە شەرعیەت و ئیعتیرافێكی یاسایی و نێودەوڵەتی دەست ناكەوێ، بەغدا و هیچ وڵاتێكی دەرەكیش پێوەی پابەند نابن.\nئێران یەكێكە لە زلهێزە هەرە گرنگ و كاریگەرەكانی جیهان، كە لە سەرجەم شەڕە بەرپابووەكانی رۆژهەڵاتی ناوەڕاستدا رۆڵی بڕیاردەر دەبینێ. لەوەتەی ئەمەریكا رۆڵی پێشڕەوی لەڕۆژهەڵاتی ناوەڕاست لەدەستداوە، ئێران بووەتە تاكە بڕیاردەر لەسەر سیاسەتی بەغدا. ئێران تاكە زلهێزی دراوسێشە كە لە یەككاتدا دەتوانێ ببێتە سەرچاوەیەكی گرنگی هەڕەشە، یان پشتگیریی كردن بۆ هەرێمی كوردستان.\nدیارە كە ئێران تەنیا لەڕوانگەی ئاسایشی گشتی خۆیەوە سیاسەتەكانی بەرامبەر بە وڵاتانی ناوچەكە، بە عێراق و سوریا و كوردستانی باشووریشەوە، دادەڕێژێ. بۆ ئێران زەحمەت نییە كە هەرێمی كوردستان بنكۆڵ بكات و بیخاتە ژێر فشارەوە بۆ ئەوەی هاوكاری لەگەڵدا بكات. بەڵام ئەزموونیش نیشانی داوە كەوا سەركردەكانی ئێران زۆر پراگماتین و لە حاڵەتی تەبایی پە‌یامی كوردیدا، مامەڵەیەكی دروست لەگەڵ سەركردە كوردییەكان دەكەن، بەمەرجێ لە دژی ئێران نەبن. بەردەوامكردنی دیالۆگی كوردی لەگەڵ ئێران و هەماهەنگی لە هەر شەڕێكی نەخوازراو لەگەڵ توندڕەوەكان گرنگە، هەروەها ئێران توانای گۆڕینی سیاسیەتی بەغدای هەیە و دەكرێت لەرێگەی پەیوەندیەكانیانەوە بڕیاری دژ بەكوردیش ئەگەر لە بەغداوە دەربچێت بگۆڕدرێت. واتە ئێستا بوونی ئێران وەك دۆستێكی كورد لە هەموو كاتێك گرنگترە و دەبێت كاری بێوچانی بۆ بكرێت.\nئێستا توركیا بە پێچەوانەی ئێرانەوە، لەڕوانگەیەكی لۆژیكی سیاسی و ئابوورییەوە دەڕوانێتە هەرێمی كوردستان. لەڕوانگەی سیاسەتی چارەسەركردنی كێشە كوردییە ناوخۆییە‌كانیشیەوە مامەڵە لەگەڵ باشووری كوردستاندا دەكات. بە كرداریش سەلماندوویەتی كەوا ئەو گۆڕانكاریانە لە سیاسەتی وڵاتەكەدا گەیشتووەتە ئاستێكی ستراتیژی وا كە چیدی بەگۆڕینی نەخشەی سیاسی ناوەكی وڵاتەكە ناچێتە دواوە. بەو پێیەش لە كاتی هەڕەشەی عەرەبی توندڕەو یان بەغدا دوور نییە توركیا بەرگری لە هەرێمی كوردستان بكات. لەڕووی ئابووریشەوە هاوكاری لە فرۆشتنی نەوت و دەستكەوتنی دراوەكەی بكات.\nبەڵام هێشتا توركیا بڕیارێكی سیاسی لوتكەیی وای لەخۆ نەگرتووە كەوا پێشوازی لە بڕیاری سەربەخۆبوونی باشووری كوردستان بكات. ئەو جۆرە پێشوازییە پێویستی بە زەمینەسازییەكی زۆر زیاتر هەیە لەوەی كە ئێستا كراوە. خۆ بوونی توركیا وەك بەدیلێك بۆ هەناردەكردنی نەوت و سەربەخۆكردنی ئابووری هەرێمی كوردستان گوژمێكی دیكە بە هەرێمی كوردستان دەدات. گرنگە كە سیاسەتی وابەستەكردنی توركیا و لكاندنی بەرژەوەندییەكانی بە بەرژەوەندی هەرێمی كوردستانەوە بەردەوام بێت.\nدەبێت دڵنیاكردنەوە و زامینكردنی پشتگیریی زلهێزە نێودەوڵەتییەكان، بە تایبەتی ئەندامە هەمیشەییەكانی ئەنجوومەنی ئاسایشی نەتەوە یەكگرتووەكان، ببێتە یەكێك لە ئەولەوییەتەكان. ئێستا لە غەیری دەوڵەتێكی وەك ئیسرائیل، هیچ دەوڵەتێكی دیكە بە زەقی لۆبی بۆ پارچەكردنی عێراق نەكردووە.\nپشتگیری ئیسرائیلیش بۆ سەربەخۆكردنی هەرێمی كوردستان مەوداكەی كورتە، چونكە ئەو وڵاتە تەنیا بەشێوازی هەلپەرستانە و لەڕوانگەی بەرژەوەندی ئاسایشی خۆیەوە مامەڵەی لەگەڵ دۆزی كوردی كردووە و بگرە لە پێچی گرنگیشدا پشتی بەرداوە. بۆیە ئیسرائیل جێگەی متمانە نییە و بگرە رەنگە ئەو پشتگیریەیان بۆ دەوڵەتی كوردی كاردانەوەی نێگەتیڤی لێ بكەوێتەوە، وا بكات كە لۆبی عەرەبی دروستبوونی دەوڵەتی كوردی بە پیلانێكی زایۆنی لە قەڵەم بدات. جا لەكاتی راگەیاندنی دەوڵەتی سەربەخۆ، هیچ دەوڵەتێكی دیكە جارێ ئامادە نییە كە مل بداتە بەر هەڕەشەكانی دژ بە كورد و بۆ پاراستنی كیانی كوردی.\nپێویستە حكومەتی هەرێمی كوردستان و نوێنەرەكانیان و كۆمەڵگای مەدەنی كوردی لە هەندەران رۆڵێكی مێژوویی لە لۆبی دەرەكیدا بدینن. هەوڵبدەن رای گشتی جیهانی و رای حكومەت و كۆمەڵگای مەدەنی وڵاتەكان بۆ بابەتی سەربەخۆیی كوردی رابكێشن. ئەمڕۆ حكومەتی عێراق و وڵاتە عەرەبییە نەژادپەرستەكانی پێشوو لە بارێكی وادانین كە رای گشتی لە دژی كورددا بجولێنن. لۆبی نەژادپەرستانەی توركیش دەمێكە لەسەر شانۆی نێودەوڵەتیدا ون بووە. واتە بەربەستە هەرە مەزنە نێودەوڵەتییەكان وا خەریكە هەڵدەوەرێن. جا پێویست دەكات كە لەو نێوەدا لە جاران زیاتر، هەوڵەكانی لۆبی كوردی بە هەماهەنگی و لە ئاستێكی زۆر بەرزی هونەردا لە مەمەڕەكانی دەسەڵاتی بڕیارداندا، لە واشنتن و بروكسل و لەندەن و پاریس و بەرلین و مۆسكۆ و پەكین و وڵاتانی دیمە، كار بۆ ڕاكێشانی دۆست و نەیاران بكەن و دڵنیایان بكەنەوە كە دەوڵەتی كوردی لە بەرژەوەندی سیاسی و ئاسایشی و ئابووری سەرجەم ناوچەی رۆژهەڵاتی ناوەڕاست دایە.\nلە مێژووی دێرینەوە، زەمینە و دەرفەت بۆ سەرهەڵدانی دەوڵەتی كوردی بەقەد ئێستا نەڕەخساوە. لە ناوەوەی عێراق و لە ئاستێكی نێودەوڵەتیدا تێگەیشتنێكی زۆر و پشتگیرییەكی بێ هاوتا بۆ پێشوازی كردن و لە ئامێزگرتنی دەوڵەتی كوردی لە ئایندەیەكی نزیك، یان مام ناوەندیدا هاتووەتە كایەوە. دۆست و نەیارانی كورد تەسلیمی ئەو راستییە بوونە كەوا بوونی كوردی باشوور بە خاوەن دەوڵەتی سەربەخۆ مەسەلە كاتە و هیچی دیكە. بەڵام لێرەوە هەتا ئەوكاتە، پێویستە ئەولەویەتی كورد ئەوە بێ كەوا بنەماكانی پتەو بكات، گرنگی زیاتر بە میكانیزم و پڕۆسەی بەدەوڵەتبوون بدات، نەك بە لایەنی سۆز و گوڕی عاتیفی بۆ بەدیهێنانی ئامانجە گەورەكە.\nئەو عێراقەی پێشتر دەمانناسی، ئیتر نەما\nلە ماڵپەڕی رووداو 21-06-2014


گفتووگۆیەکی تەلەفزیۆنی لەگەڵ ئەلیس مۆنرۆ – سه‌رده‌م\nگفتووگۆیەکی تەلەفزیۆنی لەگەڵ ئەلیس مۆنرۆ\nسازدانی: ستێفان ئۆشباری\nو. لە سویدییەوە: هیوا قادر\nوەک باوە هەموو خەڵات پێدراوەکانی نۆبڵ وتەی خۆیان لە ئاهەنگی وەرگرتنی خەڵاتەکەدا پیشکەش بکەن، بەڵام ئەلیس مۆنرۆ براوەی خەڵاتی نۆبڵ 2013 ، لەبەر باری تەندروستی نەیتوانی بەشداربێت و وتەکەی خۆی پێشکەش بکات، “جێنی” کچی خەڵاتەکەی لە پاشای سوید وەرگرتوو، تەلەفزیۆنی سویدیش ئەم چاوپێکەوتنەیان لەگەڵ مۆنرۆدا سازدابوو، لە ئاهەنگەکەدا پیشاندرا.\nمۆنرۆ: من هەر لەسەرەتاوە حەزم بە خوێندنەوە بوو، چونکە حەکایەتی پەرییە دەریاییە خنجیلانەکەی “هۆ. سێ. ئەندسن”یان بۆ خوێندبوومەوە. نازانم ئێوە ئەو حەکایەتەتان لەبیرماوە یان نا، حەکایەتێکە ترسناک غەمبارە. ئەو بووکە دەریا خنجیلانەیە عاشقی شازادەیەک ئەبێت، بەڵام ناتوانێت شووی پێبکات، چونکە بووکی دەریایە، ئەم حەکایەتە ئەوەندە غەمبارانەیە ناتوانم وردەکارییەکانی تری بگێڕمەوە.\nبە هەرحاڵێک کاتێک گوێم لە حەکایەتەکە بوو، چوومە دەرەوەوە و کەوتمە پیاسەکردن بە دەوری ئەو خانووە لە خشت دروستکراوەی تیایدا ئەژیاین، کەوتمە گەڕان بەدوای خەیاڵێکی خۆشدا بۆ کۆتایی چیرۆکەکە، چونکە پێموابوو ئەو بووکە دەریا خنجیلانەیە مافی خۆی بوو شوو بە شازادەکە بکات، من ئەمویست ئەم چیرۆکە لەبەرخاتری خۆم بگۆڕم نەک بۆ ئەوەی بەهەموو دنیادا بەو جۆرە بڵاوببێتەوە، ئەگەرچی پێشموابوو ئەوەی من ئەیکەم کارێکی زۆر باشە. چونکە ئیتر بووکە دەریاییەکە ئەیتوانی شوو بە شازادەکە بکات و تا ڕۆژەکانی کۆتایی ژیانی بە خۆشی بژی، چونکە شایستەی جۆرە ژیانێکی ئاوها بوو. بۆ ئەوەی بووکە دەریاییەکە ئەو کارەش بکات ئەبوو زۆر کاری ناجۆر بکات بۆ ئەوەی دەسەڵاتی شازادە بباتەوە و نیازپاکی خۆی پیشان بدات. بووکی دەریا ئەبوو جەستەی خۆی بگۆڕێت و پەلوپۆ بۆ خۆی پەیدابکات بۆ ئەوەی ببێت بە مرۆڤێکی ئاسایی، هەرچ هەنگاوێکیش کە هەڵیهێناوەتەوە بێ ئەندازە ئازاری پێ گەیشتووە. بەڵام ئەمە تەمەنایەکی خۆی بوو تاکو بتوانێت لەپاڵ شازادەکەیدا بەپێوە بوەستێت. بۆیە من پێموابوو ئەو شایستەی ئەم جۆرە ژیانەیە نەک ئەوەی بەتەنها لە دەریادا بمرێت. من بۆ خۆشم هیچ بەلامەوە گرنگ نەبوو کە سەرلەبەری خەڵکی دنیا ئەم چیرۆکە تازەیەی منیان گوێ لێنابێت، چونکە کاتێک ئەو کۆتاییەم بۆ حەکایەتەکە دۆزییەوە وەک ئەوە وابوو چیرۆکەکە چاپکرابێت. بەڵێ، هەروابوو. ئەمە یەکەم هەوڵدانی من بوو بۆ نووسین.\nستێفان ئۆشباری: باسی ئەوە بکە چۆن فێری گێڕانەوەی چیرۆک و دواتریش نووسینەوەی بوویت؟\nمۆنرۆ: هەمیشە چیرۆکم لە خەیاڵی خۆمدا دروست ئەکرد. ڕێگایەکی دوورودرێژم ئەبڕی بۆ چوونە قوتابخانە، لە کاتی ڕۆیشتنمدا بەخەیاڵ چیرۆکم دروست ئەکرد. بەڵام لەبەرئەوەی ئێستا بەتەمەنتر بووم چیرۆکەکان زیاتر و زیاتر باس لە خۆم ئەکەن، وەک پاڵەوانێک لێرەو لەوێ دەرئەکەوم، پێشم گرنگ نییە دەمودەست چیرۆکەکانم لەلایەن دنیاوە بخوێنرێتەوە. تۆزقاڵێکیش بیرم لەوە نەکردۆتەوە کەسانی تر هەست بە چیرۆکەکانم بکەن و بیانخوێننەوە، چونکە ئەمە پەیوەندی بە خودی چیرۆکەکان خۆیانەوە هەیە، زۆرینەی جاریش لە دیدی منەوە ئەم چیرۆکانە غەمگینن، بەڵام ئازایەتی بووکە دەریاییە خنجیلانەکە وەک خەیاڵێک لەناویاندا هەیە، کە ئەو کەسێکی ئاقڵبووە و توانیویەتی ژیانێکی خۆشتر بنیات بنێت.\nستێفان ئۆشباری: ئایە گرنگە چیرۆک لە گۆشەنیگایەکی ژنانەوە بگێڕیتەوە؟\nمۆنرۆ: پێموانەبووە ئەمە گرنگ بێت، بەڵام من هەرگیز خۆم بە شتێکی تر نەبینیوە جگە لە ژن، زۆر چیرۆکی جوان لەسەر کچی بچکۆلە و ژنان هەن. کاتێک گەیشتمە تەمەنی هەرزەکاری چیرۆکەکانم زیاتر پەیوەندیان بەو شتانەوە بوو کە پیاو پێویستی پێیانە. کاتێکیش کچێکی بچکۆلانە بووم هیچ هەستێکی خۆ بەکەم زانینم لەلانەبوو کە من ئافرەتم. ئەمەش ڕەنگە پەیوەندی بەوەوە هەبێت کە من لە ناوچەیەکی ئۆنتاریۆ ژیاوم و لەوێش ژنان زیاتر کاتی خۆیان بە خوێندنەوە بردۆتەسەر و زۆر کاتیش هەر ئەوان حەکایەتیان گێڕاوەتەوە، پیاوەکانیش لە دەرەوەبوون و سەروکاریان لەگەڵ کارە گرنگەکاندا هەبوو و حەکایەت لەناو دنیای ئەواندا نەبووە. بۆیە من هەستم ئەکرد لە ماڵەوەم.\nستێفان ئۆشباری: دەوروبەرت چ ئیلهامێکی پێبەخشیویت؟\nمۆنرۆ: لەڕاستیدا من پێموانییە پێویستم بە هیچ جۆرە ئیلهامێک هەبێت، هەستم کردووە چیرۆک زۆر گرنگە بۆ جیهان، بۆیە ویستوومە بەردەوامبم لە دۆزینەوەی چیرۆکەکان. ئەمەش پەیوەندی بە هیچ ئینسانێکی ترەوە نەبوو، هیچ پێویستییەکیشم بەوە نەبووە بۆ هیچ کەسێکی باسبکەم، ئەمەش ماوەیەکی زۆری بەسەردا تێپەڕێوە تا ئەو کاتەی هەستمکردووە شتێکی خۆشە بەناو خەڵکانی تردا بڵاوی بکەمەوە.\nستێفان ئۆشباری: چ شتێک بۆ تۆ گرنگە کاتێک چیرۆکێک ئەگێڕیتەوە؟\nمۆنرۆ: ئا، لەسەرەتادا ئەمویست چیرۆکەکان کۆتاییەکی خۆشیان هەبێت. بەڵام دواتر دەستمکرد بە خوێندنەوەی ئەو کتێبانەی وەک “بەرزاییەکانی وزەرینگ” کە کۆتاییەکی غەمگینیان هەبوو، دواتر بەیەکجاری ئەو جۆرە تێگەیشتنەم گۆڕی و ڕووم کردە تراژیدیا، پێشموابوو باشم کردووە.\nستێفان ئۆشباری: چ سەرنج ڕاکێشییەک لە باسکردنی ژیانی شارۆچکە بچووکەکانی کەنەدادا هەیە؟\nمۆنرۆ: ئینسان پێویستە خۆی لەوێ بێت ئەوسا لەمە تێ ئەگات. پێموایە هەموو جۆرە ژیانێک بۆ خۆی سەرنج ڕاکێشە، هەر جێیەک لە هەر شوێنێک بێت سەرنج ڕاکێشە. پێموانییە هێندەی ئێستا ئازابوومایە گەر بهاتایە من لە شارێک بژیامایە و لەگەڵ کەسانێکدا بکەوتمایەتە کێبەرکێوە کە وەک ئەڵێن لە ئاستێکی کلتوری بەرزدان. من نەچوومەتە ئەم جۆرە کێبەرکێیانەوە. من تەنها هەر خۆمم ناسیوە کە چیرۆک بنووسێت، لای هیچ کەسیش باسم نەکردووە، هەروەها ماوەیەک وا حاڵیبووبووم کە تەنها کەسێک بتوانێت لە دنیادا ئەمە بکات هەر خۆمم.\nستێفان ئۆشباری: ئایە تۆ هەمیشە لە نووسینەکانت دڵنیابوویت؟\nمۆنرۆ: بۆ ماوەیەکی زۆر دڵنیابووم بەڵام دواتر کە گەورەبووم توشی نادڵنیاییەکی زۆر بووم کاتێک کەسانێکی ترم بینی کە ئەیان نووسی. بۆیە پێموابوو نووسین کەمێک لەوە قورسترە کە چاوەڕێم ئەکرد. بەڵام هەرگیز و بەهیچ جۆرێک کۆڵم نەدا، چونکە نووسین تەنها شتێک بوو کە خۆمم بۆ تەرخانکردبوو.\nستێفان ئۆشباری: کاتێک دەست بە چیرۆکێک ئەکەیت، ئایا هەمیشە بەسەرهاتەکان لەبەرچاوتدا ڕوونن؟\nمۆنرۆ: لەبەرچاومن، بەڵام بە جۆرێک لە جۆرەکان کاتێک ئەنووسیت شتگەلێک ڕووئەدەن، ئەگەرچی من هەمیشە کە دەست ئەکەم بە نووسین ئەبێت شتێکی ڕوون و ئاشکرام لەلا گەڵاڵەبووبێت کە چیرۆکەکە باس لە چی ئەکات.\nستێفان ئۆشباری: چۆن ئەچیتە ناو چیرۆکێکەوە کاتێک بەتەواوی دەست بە نووسین ئەکەیت؟\nمۆنرۆ: ئا، تەواو شپرزەم! بەڵام دیارە هەمیشەش سەیرم کردووە تا بزانم منداڵەکانم نانی نیوەرۆیان خواردووە. من ئەوکات ئافرەتی ماڵ بووم، خۆم وا فێرکردبوو لە کاتەکانی دەستبەتاڵیدا بنووسم، هەروەها هیچ کاتێکیش دەستم لە نووسین هەڵنەگرتووە، سەرباری ئەوەی کاتی واهەبووە کە زۆر غەمگین بووم، چونکە هەستمکردووە ئەوەی کە ئەینووسم زۆر باش نییە و زۆر شتم ماوە فێریان ببم و کارەکەم زۆر زۆر لەوە قورسترە کە چاوەرێم کردووە. بەڵام وازیشم لە نووسین نەهێناوە و هیچ کاتێکیش ئەمە ڕووی نەداوە.\nستێفان ئۆشباری: قورسترین شتێک چییە کاتێک ئەتەوێت چیرۆکێک بگێڕیتەوە؟\nمۆنرۆ: پێموایە ئەو ترسەیە کاتێک ئەچیتە ناو چیرۆکێکەوە و ئەبینیت نارێکە. لەسەرەتادا گرژی هەیە، پاشان هەست ئەکەیت تاڕادەیەک باش ئەڕوات، بەڵام دواتر سەرلەنوێ بە چیرۆکەکەدا دێیتەوە، ئەمەش دوای ئەوە دێت کە بەڕاستی ئەبێت دابنیشیت و کاری لەگەڵ بکەیت. من هەمیشە هەستمکردووە شتێکی باشە ئاوها کاربکەم، چونکە هەڵەی منە نەک نووسینەکە گەر چیرۆکەکە باش دەرنەچێت.\nستێفان ئۆشباری: بەڵام ئەی ئەگەر لە چیرۆکەکە ڕازی نەبوویت، چ کارێک ئەکەیت تا ئەوەی نووسسیوتە چاکیبکەیت؟\nمۆنرۆ: ئەمە کارێکی قورسە. هەوڵ ئەدەم شێوازێکی باشتر بدۆزمەوە بۆ گێڕانەوەی چیرۆکەکەم. زۆر جار کەسایەتی واهەن ئەبینیت شانسی تەواوەتیت پێ نەداون، بۆیە پێویستە بیر لەوە بکەیتەوە چۆن ئەم کەسایەتیانە بناسێنێت و شتێکی تەواو جیاوازتریان لێ دروستبکەیت. کاتێک گەنجتر بووم مەیلی زێدەڕۆیم لە زماندا هەبوو، دواتر دەستمکرد بە لابردنی زۆر لەو زێدەڕۆییانە. دوای ئەوە بیری زیاتری لێ ئەکەیتەوە و زیاتر ئەچیتە ناو ئەوەی کە نووسیوتە، ئەو کات ئەبینیت ڕێگایەکی زۆر دوورت لە پێشە، سەرباری ئەوەی لەسەرەتای دەستپێکردندا پێتوابووە هەموو شتێک تەواوە.\nستێفان ئۆشباری: تۆ چەند چیرۆکت فڕێداوە؟\nمۆنرۆ: ئا، کاتێک گەنجبووم هەموو شتێکم فڕێ ئەدا. لەڕاستیدا نەم ئەزانی بۆ، بەڵام لەم ساڵانەی دواتردا ئەمە زۆر دووبارە نەبۆتەوە. من هەستێکی گشتی ئەوتۆم هەیە کە ئەزانم ئەبێت چی بکەم تا چیرۆکەکان بژین. بەڵام هەمیشە لێرەو لەوێ هەڵە ڕووئەدات، دواتریش ئەبێت لەبیریان کەیت.\nستێفان ئۆشباری: قەت لە فڕێدانی چیرۆکێکت پەشیمان بوویتەتەوە؟\nمۆنرۆ: پێموانییە، لەحاڵەتی وادا تاڕادەیەکی زۆر ئازارم بەدەست ئەوەوە چەشتووە کە نووسیومە و لەسەرەتاشەوە هەستمکردووە بەدەرناخوات. ئەمە ڕووئەدات وەک وتم زۆر نا.\nستێفان ئۆشباری: ئایا تەمەن چەندە کاریگەری لەسەر نووسینت داناوە؟\nمۆنرۆ: ئاهـ، بە شێوەیەکی پێشبینیکراو. بە جۆرێک لەسەرەتاوە لەسەر شازادە جوانەکان ئەنووسیت، دواتریش لەسەر ژنی ماڵ و منداڵ ئەنووسیت و دوای ئەوەش لەسەر ژنانی بەتەمەن، ئەمەش بە جۆرێک خۆی دێتە پێشەوە کە پێویست ناکات هەوڵبدەیت شتێک بکەیت و بەلایەکی تردا بیبەیت. دیدگات ئەگۆڕێت.\nستێفان ئۆشباری: پێتوایە تۆ بۆ ژنانی نووسەری تر گرنگبووبیت، لە کاتێکدا تۆ ژنی ماڵ بوویت و توانیوتە کاری ماڵ و کاری نووسین پێکەوە کۆبکەیتەوە؟\nمۆنرۆ: بەڕاستی نازانم، تەمەنا ئەکەم وابێت. منیش کە گەنج بووم پەنام بۆ ژنە نووسەرەکانی تر ئەبرد، ئەمەش تا بەرزترین ئاست بەهێزی کردم، بەڵام بە ڕاستی نازانم ئەگەر بڵێم من بۆ کەسانی تر گرنگ بووبم. من نامەوێت پێداگری لەسەر ئەوە بکەم کە نووسین بۆ ژنان ئاسانترە، بەڵام ئەوەشیان ڕاستە ئافرەتان جێ پەنجەیان دیارە لە ڕاپەڕاندنی کارە گرنگەکاندا، تەنها خۆیان بۆ کات کوشتن تەرخان نەکردووە لەکاتێکدا هەموو ئەوانی تر لە دەرەوەی ماڵن، بەڵکە ئافرەت ئەتوانێت بە جدی بنووسێت هەروەک ئەوەی کە پیاوێک ئەنووسێت.\nستێفان ئۆشباری: پێتوایە چ کاریگەرییەک لەسەر ئەوانە دروست ئەکەیت کە چیرۆکەکانت ئەخوێننەوە، بەتایبەتی ژنان؟\nمۆنرۆ: ئا، من ئەمەوێت چیرۆکەکانم کاریگەریان لەسەر ئینسانەکان هەبێت، هیچیش گرنگ نییە ئەو کەسە ژن بێت یان پیاو یاخود منداڵ. من ئەمەوێت چیرۆکەکانم شتێک سەبارەت بە ژیان بڵێن، نەک لەبەرئەوە ستایش بکرێن چونکە لە حەقیقەت ئەدوێت، بەڵکە ئەبێت لەبەر ئەوەبێت کە جۆرە خەڵاتێک ئەبەخشێت بەوەی ئەیانخوێنێتەوە، ئەمەش مانای ئەوە نییە ئیتر ئەبێت چیرۆکەکان کۆتاییەکی خۆشیان هەبێت، ڕاسترە بڵێم ئەمەوێت خوێنەر بە جۆرێک توشی هەژان ببێت کە هەستبکات دوای تەواوبوونی بۆتە کەسێکی تر.\nستێفان ئۆشباری: پێتوایە تۆ کێیت؟ ئایە سیما چ مانایەک ئەگەیەنێت بۆ تۆ؟\nمۆنرۆ: ئا، من لە لادێ لەگەڵ ئەو ئینسانانەدا گەورەبووم کە بە گشتی خاوەنی بنەچەیەکی سکۆتلەندی یان ئێرلەندین، زۆر گرنگ بوو ئینسان فەخر بە خۆیەوە نەکات و پێیوانەبێت زیرەکە. قسەیەکی باو هەیە ئەڵێت: “ئەها، بەڕاست تۆ خۆت بە زیرەک ئەزانیت؟”. بۆ ئەوەی خۆت سەرقاڵی شتێک بکەیت وەکو نووسین ناچاریت بەلایەنی کەمەوە بۆ ماوەیەکی کەمیش بێت خۆت بە زیرەک بزانیت، بەڵام من بۆ خۆم کەسێکی تەنها بووم.\nستێفان ئۆشباری: پێشتر تۆ فێمەنیست بوویت؟\nمۆنرۆ: من هیچم لە بارەی “فێمینیزم”ـەوە نەئەزانی. بەڵام دیارە کە فێمەنیستیش بووم، چونکە من لەو ناوچەیەی کەنەدا گەورەبووم کە نووسین ئاسانتر بوو بۆ ئافرەتان وەک لە پیاوان. هەرە نووسەرە گەورە و گرنگەکان پیاو بوون، بەڵام گەر بزانرایە ئافرەتێک چیرۆک ئەنووسێت ئەوا بێگومان زۆر زیاتر مایەی نەنگی بوو بەراورد بە پیاوێکی نووسەر. نووسین سەرقاڵییەک نەبوو پیاو خۆی بۆ تەرخانبکات. بەڵێ، دیارە مەبەستم لەو سەروەختەیە کە گەنج بووم، بەڵام ئێستا بە هیچ جۆرێک وانییە.\nستێفان ئۆشباری: پێتوایە گەر وازت لە خوێندنی زانکۆ نەهێنایە نووسینەکانت گۆڕانکاریان بەسەردا ئەهات؟\nمۆنرۆ: زۆر بەباشی گۆڕانکاری بەسەردا ئەهات، ڕەنگبوو زۆر بەحەزەرتربوومایە و زۆر زیاتریش بترسامایە بۆ ئەوەی ببم بە نووسەر، چونکە ئەوکات باشتر ئەمزانی ئەوانی تر تا کوێ چوون و لە چ ئاستێکدان، ڕەنگبوو ئەوکات تەواو ورەم بەربدایە. ڕەنگبوو پێموابوایە ئەو کارە بۆ من قورسە، بەهەرحاڵ ئەکرا بۆ ماوەیەک وابوومایە، بەڵام لەگەڵ ئەوەشدا من هەر ویستوومە بنووسم و بەردەوام بم.\nستێفان ئۆشباری: ئەو توانایەی تۆ هەتە بۆ نووسین مەوهیبەیە؟\nمۆنرۆ: ئەو کەسانەی نزیکمن پێموانییە ئەم قسەیەیان پێوابێت، بەڵام من هەرگیز توانای نووسینی خۆم وەک مەوهیبەیەک نەبینیوە، نووسین بۆ من کارێک بووە توانیومە بیکەم گەر تەنها زۆر لە خۆم بکەم و کۆششی تەواوەتی بۆ بکەم. ئەگەر نووسین مەوهیبە بێت، ئەوا بەڕاستی مەوهیبەیەکی ئاسان نییە دوای “بووکە خنجیلانەکەی دەریا”.\nستێفان ئۆشباری: هیچ کاتێک دردۆنگ بوویت، هەستت کردووە باش نیت؟\nمۆنرۆ: بەردەوام تا ئێستاش! من زۆر زیاتر بەرهەمم فڕێداوە بەراورد بەوانەی تەواوم کردوون و بۆ چاپم ناردوون، ئەمەش تا نزیکەی تەمەنی سی ساڵی بەردەوام بووم لەسەری. بەڵام سەرباری ئەوەش هەوڵمداوە فێری نووسین بم وەک ئەوەی ویستوومە. ئاوهام، نا، بەڕاستی ئەمە شتێک نییە هەستبکەیت هەروا ئاسانە.\nستێفان ئۆشباری: دایکت چی گەیاندووە بۆ تۆ؟\nمۆنرۆ: ئاهـ، هەستەکانی من بۆ دایکم زۆر ئاڵۆزبوون. چونکە ئەو نەخۆش بوو، ئەو نەخۆشی پارکینسۆنی هەبوو، زۆر پێویستی بە یارمەتی هەبوو، زۆر زەحمەت بوو قسەبکات، خەڵکی تێینەئەگەیشتن چی ئەڵێت، لەگەڵ ئەوەشدا ئەو کەسێکی زۆر کۆمەڵایەتی بوو زۆریش حەزی لە تێکەڵبوونی ژیانی کۆمەڵایەتی بوو، بەڵام بۆ ئەو ئەمە کارێکی مەحاڵ بوو چونکە نەیئەتوانی قسەبکات. من هەستم بە شەرم ئەکرد و خۆشیشم ئەویست بەڵام بەجۆرێک لە جۆرەکان نەم ئەویست قسەکەری ئەو بم، نەم ئەویست بچمە پێشەوە و ئەو جۆرە قسانە لە زمانی ئەوەوە بکەم کە ئەو ئەیوسیت بە خەڵکی بڵێت، ئەمەش قورس بوو. بۆیە بەباشی هەست بە زۆرینەی ئەو گەنجانە ئەکەم کەسێکیان یان دایک و باوکیان ئەم کێشە قورسانەیان هەیە. لەو تەمەنەدا ئینسان نایەوێت باری شانی ژیانی بەم جۆرە کێشانەوە قورسبێت.\nستێفان ئۆشباری: دایکت هیچ ئیلهامێکی پێ بەخشیویت؟\nمۆنرۆ: بێگومان پێی بەخشیوم، بەڵام بەو جۆرە نا کە هەستم پێکردبێت یان تێیگەیشتبم. کاتێک چیرۆکم بۆ نەئەهات ئەوم بیر ئەکەوتەوە، من چیرۆکم نەئەنووسی بەڵکە ئەمگێڕایەوە، نەک بۆ ئەو بەڵکە بۆ خەڵکی تر. بەڵام ڕاستییەک هەیە ئەو چیرۆکەکانمی ئەخوێندەوە، هەروەها باوکیشم ئەیخوێندنەوە… پێموایە دایکم میهرەبان تر بوو بەرامبەر هەرچ کەسێک گەر بیویستایە ببێت بە نووسەر.\nئەشێ ئەو شێوازی حەزلێکردنی خۆیی هەبووبێت، بەڵام ئەو خەڵکانەی دەوروبەرم نەیان ئەزانی من ئەمەوێت ببم بە نووسەر، منیش کارێکم نەئەکرد تا بزانن چونکە بۆ زۆرینەیان ئەوە بێ مانایی بوو. ئەو کەسانەی من ئەمناسین بە گشتی نەیان ئەخوێندەوە و دیدێکی پراکتیکیان بۆ ژیان هەبوو، بۆیە ناچاربووم بیرۆکەکانی خۆم لەو خەڵکانەی دەورووبەرم بشارمەوە.\nستێفان ئۆشباری: ئایە بۆ تۆ قورس بووە چیرۆکێکی ڕاستەقینە لە دیدێکی ژنانەوە بگێڕیتەوە؟\nمۆنرۆ: نەخێر، بەهیچ جۆرێک، چونکە من خۆم وا بیر ئەکەمەوە، لەبەر ئەوەی خۆم ژنم، ئەمەش هەرگیز ناڕەحەتی نەکردووم. ئەو جۆرە گەورەبوونەی وەک خۆم ویستوومە کەمێک تایبەت بوو، ئەگەر بە جۆرێک لە جۆرەکان کەسانێک هەبووبن لە دەوروبەری مندا خوێندبێتیانەوە یاخود خوێندبێتیان هەموویان ئافرەت بوون، ئەوانەشی ئەو جۆرە سەرقاڵییەیان هەبووە بە زۆری مامۆستا یاخود شتێک بوون لەو بابەتە، بەڵام دنیای خوێندنەوە و نووسین ڕێگایەکی دوور و داخراوبوو لەبەردەم ئافرەتاندا، لەکاتێکیشدا زیاتر ئەم کارە بۆ ژنان دەستەبەرتربوو وەک لە پیاوان، چونکە پیاوان یان جوتیاربوون یان سەرقاڵ بوون بەو جۆرە کارانەوە.\nستێفان ئۆشباری: تۆ لە ماڵێکی کارکەردا گەورەبوویت؟\nستێفان ئۆشباری: هەر لەوێشەوە چیرۆکەکانی تۆ دەستیان پێکردووە؟\nمۆنرۆ: بەڵێ، نازانم کە ئایا لەماڵێکی کارکەردا بووبم، من تەنها سەیری ئەو دەوروبەرەی خۆمم کردووە کە تیایدا بووم و لەسەریم نووسیوە.\nستێفان ئۆشباری: پێتوابووە هەمیشە ناچاربووبیت تەنها لەو کاتە کەمانەدا بنووسیت کە بۆت هەڵکەوتوون لە نێوان بەخێوکردنی منداڵ و خواردن دروستکردندا؟\nمۆنرۆ: بەڵێ، هەرچ کاتێک توانیبێتم نووسیوومە، مێردی یەکەمم زۆر یارمەتی دەرم بوو، ئەو پێی وابوو جێی ئافەرینە بنووسم. ئەو هیچ کات هەڵوێستێکی وای نەئەنواند وەک زۆر لەو پیاوانەی تر کە پاشتر ناسیمن پێێان وابوو مادام من ئافرەتم ناتوانم سەرکەوتووبم. ئەو پێیوابوو ئەوەی من شتێکە ئەو خۆی ئەیەوێت بیکەم و هەمیشەش پشتی ئەگرتم.\nلە کتێبخانەکەدا بەدەر لە هەموو شتێک ئەو کارە زۆر خۆشبوو، ئێمە گواستمانەوە بۆ ئێرە تاکو کتێبفرۆشییەک بکەینەوە، هەموو خەڵکی پێیان وابوو کارێکی بێ عەقڵانە ئەکەین و لەبرسان ئەمرین، بەڵام ئێمە وامان لێنەهات و زۆر سەرسەختانە کارمان کرد.\nستێفان ئۆشباری: لەسەرەتادا کاتێک هەردووکتان کتێبفرۆشیەکەتان کردەوە ئەم کارە تا چەندە گرنگ بوو بۆتان؟\nمۆنرۆ: گوزەرانمان لەسەر ئەوە بوو هیچ کارێکی ترمان نەبوو. هیچ سەرچاوەی داهاتێکی تریشمان نەبوو. یەکەم ڕۆژ کە کردمانەوە 175 $ دۆلارمان فرۆشت. پێمان وابوو ئەو پارەیە زۆرە. هەرواش بوو، کاتێک زۆری خایاند تا توانیمان فرۆشمان دووبارە بگەیەنینەوە ئەو ئاستە.\nمن ڕاهاتبووم لەودیو کاشێرەکەوە دابنیشم و کتێبەکان بدەمە دەستی خەڵکی و هەموو ئەو کارانەی تری ناو کتێبفرۆشییەکەش بکەم، زۆرینەی کات کەسێک نەبوو یارمەتیم بدات، خەڵکی ئەهاتنە ژوورەوە و قسەی زۆریان لەسەر کتێبەکان ئەکرد. ئەوێ بووبووە جێیەک بۆ کۆبوونەوەی خەڵکی، سەرەتا کەس هیچی نەئەکڕی، بەتایبەتی لە ئێواراندا، من لەوێ بەتەنها دائەنیشتم و خەڵکی تەنها بۆ ئەوە ئەهاتن قسەبکەن. ئەمەش زۆر خۆشبوو هەستم بەبەختەوەری ئەکرد. تا پێش ئەو کاتە من ژنی ماڵەوەبووم و بەردەوام لە ماڵەوە بووم هەروەها نووسەریش بووم، ئەمەش شێوازێکی باش بوو بۆ چوونەدەرەوەم بۆ ناو دنیا. پێموانەبوو ئێمە پارەیەکی باشمان دەستکەوتبێت، ڕەنگە لەبری ئەوە قسەیەکی زۆرم لەگەڵ خەڵکیدا کردبێت بۆ ئەوەی کتێب بکڕن، بەڵام ئەمەش زەمەنێکی زۆر نایاب بوو لە ژیانی مندا.\nستێفان ئۆشباری: ئەتەوێت ژنانی گەنج ئیلهام لە کتێبەکانت وەربگرن و حەز بە نووسین بکەن؟\nمۆنرۆ: ئەوان ئازادن تا چەند حەزئەکەن کتێب بخوێننەوە. من ئەمەوێت ئینسانەکان خۆشییەکی زۆر پێش هەر شت لە خوێندنەوە وەربگرن تا لە وەرگرتنی ئیلهام. ئەمە ئەوەیە کە من ئەمەوێت. ئەمەوێت حەز لە خوێندنەوەی کتێبەکانم بکەن و هەست بکەن بە جۆرێک لە جۆرەکان ئەو کتێبانە پەیوەندی بە ژیانی خودی ئەوانەوە هەیە. ئەمە مەبەستی هەرە سەرەکی منە چونکە من کەسێکی سیاسی نیم.\nستێفان ئۆشباری: تۆ کەسێکی کلتوریت؟\nمۆنرۆ: هەڵبەتە من وام. دڵنیاش نیم ئەمە مانای چییە، بەڵام پێموایە کە ئەوەم.\nستێفان ئۆشباری: پێ ئەچێت تۆ شێوازێکی سادەت هەبێت بۆ تێڕوانین لە دنیا؟\nمۆنرۆ: بەڕاست وایە؟ ئا، ڕەنگیشە وابێت.\nستێفان ئۆشباری: بەڵێ، من لە جێیەکدا خوێندمەوە کە تۆ ورد و درشتی شتەکان بە شێوەیەکی سادە ڕوون ئەکەیتەوە.\nمۆنرۆ: بەڵێ، ئەمەوێت ئەوە بکەم. بەڵام پێموانییە مەبەست لە سادەکردنەوەی بێت، چونکە من بۆ خۆم هەر ئاوها ئەنووسم. پێموایە سروشتییە بۆ من کە بە شێوازێکی سادە بنووسم.\nستێفان ئۆشباری: ئایە هیچ کات کەوتوویتەتە قۆناغی ئاوهاوە نەتوانیت بنووسیت؟\nمۆنرۆ: بەڵێ، تێیکەوتووم. وایە، وازم لە نووسین هێناوە، ئەوەش کەی بوو، وابزانم ساڵێک لەوەوبەر بوو، بەڵام ئەوەش بڕیارێک بوو خۆم دام، نەک لەبەرئەوەی ئەمویست بنووسم و نەم ئەتوانی، بڕیارمدا نەنووسم لەبەرئەوەی ئەموویست منیش وەک هەموو کەسانی تری دنیا بژیم. چونکە کاتێک ئەنووسیت کارێک ئەکەیت ئەوانی تر نایزانن، دیارە ناشتوانیت باسیشی لێوە بکەیت، ئینسان بەردەوام لەو دنیا نهێنییەدا عەوداڵە و لە دنیا ئاساییەکەشدا کاری تر ئەکات. من بە جۆرێک لە جۆرەکان هەستم بە ماندووبوون کرد چونکە بە درێژای ژیانم هەر ئەم کارەم کردبوو، بەڕاستی هەر بە درێژایی ژیانم. ئەگەر کاتێکیش نووسەرانی ترم بینیبێت سەیرمکردووە بە جۆرێک لە جۆرەکان زیاتر ئەکادیمیانە ئەنووسن، بەمەش کەمێک شپرزە بووم، چونکە من هەمیشە زانیومە بەو جۆرە ناتوانم بنووسم. من ئەو بەهرەیەم نەبووە.\nستێفان ئۆشباری: ئەمە پەیوەندی بە جۆرێکی ترەوە هەیە لە گێڕانەوە؟\nمۆنرۆ: بەڵێ، من هەمیشە بە ئاگاییەوە ئەو شێوازە لە نووسینم هەڵنەبژاردووە و دوای جۆرێک لە بیرۆکە نەکەوتووم، دیارە بێگومان من بە ئاگابووم لەمە، بەڵام من بە جۆرێک نووسیوومە کە هەستمکردووە ڕاستە و باشە بۆ من.\nستێفان ئۆشباری: ئایە هیچ کاتێک خۆت بۆ ئەوە دانابوو خەڵاتی ئەدەبی نۆبڵ وەربگریت؟\nمۆنرۆ: ئۆی، نا، نا! من ژنم. بەڵام ژنانێکیش هەن ئەم خەڵاتەیان وەرگرتووە، ئەوەیان ئەزانم. من تەنها خوماری ئەو شانازییەم، زۆر دڵخۆشم، بەڵام من هەرگیز بەو جۆرە بیرم نەکردۆتەوە وەک زۆر لە نووسەرانی تر کە مەیلی بەرز ڕاگرتنی بەرهەمەکانی خۆیانیان هەیە. دیارە ئینسان ناشچێت بگەڕێت و بەهاورێکانی بڵێت من خەڵاتی نۆبڵ وەرئەگرم. ئەمە بەهیچ جۆرێک شتێکی ئاسایی نییە.\nستێفان ئۆشباری: هیچ کات ڕوویداوە بگەڕێیتەوە و یەکێک لە کتێبە کۆنەکانت بخوێنیتەوە؟\nمۆنرۆ: نا! نەخێر! من لەوە ئەترسم! نا، گەروابکەم ئەوا بەدڵنیاییەوە ویستێکی زۆرم لەلادروست ئەبێت شتێک لەملاو و ئەولا بگۆڕم. تا ئێستا لە هەندێک بەشی کتێبەکانمدا ئەوەم کردووە کاتێک لە ڕەفەی کتێبخانەدا دەرمکردوون، بەڵام لەوەش تێگەیشتووم بێماناییە گۆڕانکاری لەو کتێبانەدا بکەم، چونکە ناکرێت لە هەمان کاتدا ئەو گۆڕانکارییە لە هەموو نوسخەکانی تری ئەو کتێبەدا بکەیت کە لەدەرەوەن.\nستێفان ئۆشباری: ئایە شتێکی تایبەتی ئەوتۆت هەیە بە ئەکادیمیای بڵێیت لە ستۆکهۆڵم؟\nمۆنرۆ: ئۆی، ئەمەوێت بڵێم زۆر سوپاسگوزارم بۆ بەخشینی ئەم شانازییە گەورەیە، هیچ شتێک، هیچ شتێک لە دنیادا نەی ئەتوانی هێندەی ئەم خەڵاتە دڵخۆشم بکات. سوپاس!\nکاتێک پێتەر ئینگلوند سکرتێری ئەکادیمیای سویدی ڕایگەیاند کە ئەلیس مونرۆ خەڵاتی نۆبڵی پێ بەخشراوە، ئەو کاتە لە کەنەدا سەعات چواری بەیانی بوو، مونرۆ لەگەرمەی خەودابوو، کچەکەی تەلەفوون بۆ دایکی دەکات و خەبەری دەکاتەوە و هەواڵەکەی پێ ڕادەگەیەنێت: “دایکە، برتەوە!”\nشیلای کچی ئەلیس مونرۆ لەیەکەم وتەیدا بۆ کەناڵی (سی بی سی) کەنەدی وتی:\nـ دایکم توشی هەڵامەت بووە و تەمەنیشی لەسەر و هەشتا ساڵەوەیە. شیلا بۆیە ئەم قسەیەی بە کەناڵی ناوبراو وت چونکە ئەوان هەرچەندیان کردبوو نەیانتوانی بوو مونرۆ بدۆزنەوە و وتوێژی لەگەڵدا بکەن. هەروەها وتی:\nـ من هێشتا هەر حەپەساوم زۆریش بەم هەواڵە دڵخۆشم. ئەمڕۆ ڕۆژێکی تایبەتە، چونکە ناوی دایکیشم دەچێتە ڕیزی ئەو خانمە نووسەرانەی کە نۆبڵیان وەرگرتووە.\nئەلیس مونرۆ ئەبێتە سیانزەهەمین خانم کە تا ئێستا نۆبڵی وەرگرتبێت.\nکاتێکیش ڕۆژنامە کەنەدییەکان مونرۆیان دۆزییەوە بە تەلەفوون لەسەر خەڵاتەکە پرسیاریان لێ کرد:\nـ ئەمزانی من ناوم لەناو پاڵێوراوەکاندایە، بەڵام هەرگیز لەو باوەڕەدا نەبووم بیبەمەوە.\nهەرە زۆرینەی نووسینەکانی مونرۆ لەسەر ئافرەتانە و بە نووسەرێکی فێمەنیست ناوزەد دەکرێت. وەک چۆن لە گفتوگۆیەکدا لە گۆڤاری ئەتلەنتیکی ئەمەریکیدا وتبووی:\nـ من ژنم و بێگوومان چیرۆکەکانیشم هەر لەسەر ژنانە. من نازانم ئەو چەمکە بۆ پیاوێک چییە کە لەسەر پیاو ئەنووسێت؟ هەمیشەش نازانم فێمەنستی مانای چییە. لەسەرەتاوە ئەمووت بێگوومان من فێمەنستم، بەڵام ئەگەر فێمەنستی تەنها مانای ئەوەبێت من شتەکان بزانم و پەیڕەوی تیۆری فێمەنستی بکەم، ئەوا من ئەوە نیم. من کە پێموایە فێمەنستم بەو مانایەیە کە ئەزموونی ئافرەتانم پێ گرنگە.\nمونرۆ بەوە ناسراوە کە باس لە ژینگەی دەوروبەری خۆی دەکات، ئەو لە وینگهام لە سەروی ئۆنتاریۆ لە ساڵی 1931 لەدایک بووە لە گەڵ دایکێکی مامۆستا و باوکیدا ژیاوە، لە تەمەنی بیست ساڵیدا شووی کردووە و لەگەڵ مێردەکەیدا گواستویانەتەوە بۆ ڤیکتۆریا و لەوێ پێکەوە کتێبفرۆشییەکیان داناوە. لە هەفتاکاندا لەو پیاوە جیابۆتەوە و جارێکی تر شووی کردۆتەوە و گەڕاوەتەوە ناوچەی ماڵە باوانی. لەگەڵ مێردە تازەکەیدا لە کلینتۆن و ئۆنتاریۆ نیشتەجێ بوون بۆ ئەوەی ئاگای لە دایکە پیرەکەی بێت. بەڵام ئۆنتاریۆ بە شوێنی خۆی و شوێنی بەرهەمە ئەدەبییەکانی دەزانێت.\nـ من باوەڕم بەوە نییە ئەو ڕووداوانەی لەسەرم نووسیون تەنها گرێدراوبن بە شوێنەوە، ئەگەر لە هەر شوێنێکی تری ئەم زەویەش بژیامایە هەر ئەو شوێنەم وەک شوێنی خۆم لە نووسینەکانمدا بەکار دەهێنا، ڕەنگیشە ئەوکات وردەکاری کەسایەتییەکانم لە ئێستا جیاوازتر بوونایە.\nمونرۆ بەراورد بەو نووسەرانەی خەڵاتی نۆبڵیان دراوەتێ جیاوازە، چونکە ئەو یەکەم چیرۆکنووسە ئەم خەڵاتەی وەرگرتبێت.\nمونرۆ کێشەی تەندروستی هەبووە، لە کاتێکدا هەم نەشتەرگەری دەماری بۆ کراوە و هەم چەند ساڵێک لەوەوبەریش چارەسەری دژە نەخۆشی شێرپەنجەی بۆ کراوە. کاتێک هاوینی ساڵی پار گفتوگۆیان لە نیویۆرک تایمزدا لەگەڵدا کردووە وتوێتی: ئێستا باشم، یان زۆر خراپ نیم. هەر وەک ئەوەی کەنەدییەکان ڕاهاتوون وا بڵێن.\nـ هیچ چارەیەک نییە، ئەم حاڵەتی تەندروستییەی ئێستا تیایدا دەژیم باشترە لە مردن. من هەست دەکەم ئەوەی ویستوومە کردوومە و هەر ئەمەش وام لێ دەکات تەواو لە ژیانم ڕازیبم.\nسەرەتای ساڵی ڕابردوودا مونرو وتووێتی چیتر ڕەنگە نەنووسێت، چونکە ئەو ئامادەیە ماڵنشین بێت و دانیشێت، بەڵام ئایا خەڵاتی نۆبڵ ئەم بڕیارەی پێ دەگۆرێت، ئەگەرچی ئەو بەکەناڵی سی بی سی کەنەدی وتووە:\nـ وا بەرەو پیری دەچم، وەرگرتنی خەڵاتەکەش مانایەکی هێندە گەورەی بۆ خودی خۆم نییە. چونکە من پێموایە ئەم خەڵاتە ڕۆشنایی زیاتر دەخاتە سەر نووسەرانی کەنەدی. پێشموایە ئەمە یارمەتیدەر بێت تا ئەدەبی کەنەدی بەهەموو دنیادا بڵاوبکاتەوە، دیارە تەمەناش ئەکەم هەر وابێت.\nمۆنرۆ بە شێوەیەکی زۆر ئاڵۆز دەنووسێت. کاتێ کە خوێنەر دەیخوێنێتەوە نازانێت چی لێوەردەگرێت. بەزەحمەت درک بەوە دەکەیت کام لە کەسایەتی ناو چیرۆکەکانی کەسایەتی یەکەمە، بێگومان ناشزانیت چیرۆکەکەی چۆن کۆتای پێدێت. مونرۆ حەزدەکات چیرۆک لەناو چیرۆکدا درووستبکات لەگەڵ درووستکردنی چەندان کاتی جیاواز کە بەردەوام لە جوڵەدایە.\nچیرۆکە درێژەکانی مونرۆ لە نێوان 50 تا 60 لاپەڕەدایە، هەر یەک لەو چیرۆکانە وەک ڕۆمانێکی بچکۆلە وەهایە، خوێندنەوەی تەنها چیرۆکێکیشی بەسە بۆ ئەوەی تا ماوەیەکی درێژ لەگەڵ ڕووداوەکانیدا بژیت.\nشێوازی ڕوون و جوانی نووسینی مونرۆ لە نووسینی هونەری چیرۆکدا وەک شێوازی واقیعی ڕۆژانەیی چیخەف وەهایە. تا ئێستا مونرۆ پانزە کۆمەڵە چیرۆکی هەیە. زیاتر ڕووداوەکان هەنووکە و ڕۆژانەین، گرنگترین شت لە چیرۆکەکانیدا کات و وردەکارییەکانیەتی. شێوازی گێڕانەوەی مونرۆ لە چیرۆکدا بەراورد دەکرێت بە شێوازی گێڕانەوەی چیخەف. کاری مونرۆ لە چیرۆکدا زیاتر کارکردنە لە فۆرمدا، ئەمەش وایکردووە ئەو لە 20 تا 25 لاپەڕەدا بە چڕییەکی ئەوتۆ بنووسێت کە ڕەنگە لای ڕۆمان نووسێک ببێتە سەدان لاپەڕە.\nبەهۆی نەخۆشییەوە مونرۆ خۆی نایتوانی سەفەر بکات بۆ ستۆکهۆڵم و خەڵاتەکەی وەربگرێت، بۆیە جێنی کچی تەمەن 56 ساڵی نارد تا خەڵاتەکەی بۆ وەربگرێت.\nڕۆژنامە سویدییەکان و سایتی نۆبڵ\nAftonbladet,SvD, Göteborgs posten\n2020-11-11 /by Zamwa Mhamad\nhttps://sardem.org/wp-content/uploads/2020/11/Untitled-1-copy-1.png 500 800 Zamwa Mhamad https://sardem.org/wp-content/uploads/2021/03/Sardem.org-Logo1.png Zamwa Mhamad2020-11-11 05:38:352020-11-11 05:38:35گفتووگۆیەکی تەلەفزیۆنی لەگەڵ ئەلیس مۆنرۆ


درامای “پایتخت پنج”، پەیامەکەی قاسم سولیمانی گەیاند – هه‌ڵوێست\nسه‌ره‌تا / بابه‌تی نوێ / درامای “پایتخت پنج”، پەیامەکەی قاسم سولیمانی گەیاند\nهه‌ڵوێست 2018-04-09 بابه‌تی نوێ, رەخنە, شرۆڤه‌ی سیاسیی, كۆمه‌ڵایه‌تیی, هونه‌ر لێدوانێك بده 42 بینراوه\nدرامای “پایتخت 5″، پەیامەکەی حاج قاسم سولیمانی گەیاند\nکاتێک کە هونەر ئەبێتە قوربانی سیاسەت\nدوا کاری دەرهێنەری بەناوبانگی فارس “سیروس مقدم” درامای “پایتخت پێنچ”ە کە بۆ نەورۆز ئامادە و لە تیڤی کۆماری ئیسلامی بلاو کرایەوە. درامای پایتخت لە ژانری کۆمیدی کۆمەلایەتیدا کار کراوە و چەند ئەکتەرێکی بەناوبانگ و خاوەن سەبکی ئێرانی دەوری تێدا دەگێرن و بە پێ راپرسیەکان پڕبینەرتر ین درامای ئەم چەند سالەیه لە دوای درامای شهرزادەوە.\nئەمرۆ(٨ی ئاپریل) ئەلقەی کۆتایی (هەژدە) بلاو کرایەوەو پالەوانانی داستان کە چەند رۆژێکە بە روداوێکی عەجایب سەریان لە سوریە و گۆرەپانی شەری داعش دەرهێنابوو، دوای تێپەراندنی چەرمەسەری و مەترسییەکی زۆر، لە لایەن ئەرتەشی سوریەوە رزگار کران.\nچەند ئەلقەی کۆتایی دراماکە پڕە لە سکانسی ئەکشەن بەتامێکی کۆمیدی سەنگینەوە کە تایبەتمەندی دیاری کارەکانی سیروس مقدمن. ئەوەی جێگای تێرامانە لە پایتختی ئەمسالدا (پێنج ساڵی بەردەوامە لە رۆژەکانی نەورۆزدا ئەم زەنجرە بڵاوکراوەتەوە)،هاتنی ناوی گەورە تیروریستی ناوچەکە “قاسم سلیمانی” یە. دوای گەیشتنی لۆکەیشنی فیلمەکە بە سوریە، دەنگۆی هاوکاری فکری و رێنوێنی “قاسم سلیمانی” لە میدیاکان بلاو کرایەوە. ئەم دەنگۆیانە تا ئەو جێگایە بیستران کە “محسن تنابندە” فیلمنامەنوس و ئەکتەری سەرەکی دراماکە بێتە دەنگ و دان بەوەدا بنێت کە پرس بە “قاسم سلیمانی” کراوەو بە پێ رێنوێنیەکانی ئەو کۆتایی داستانەکە نوسراوەتەوە.\nلە “پایتخت5” جنایەتەکانی داعش بەوجۆرە کە هەیە خراوەتە بەر چاوی بینەر و دەرهێنەر سەرکەوتو بووە لە ناساندنی ئاستی درندەیی و وەحشیگەری داعش بە بینەر، بەلام لە سکانسی کۆتایدا هێزەکانی بەشار ئەسەد وەک فریاد رەس و رزگاریدەر بە بینەری (رای گشتی) تورە لە تێوەگلانی ئێران وەک هاوکاری ئەسەد لە شەری سوریە تەحویل ئەدات. کۆی تیمی پایتخت کە وەک ئیشارەی پێکرا، پێنچ نەورۆزە میوانی شاشەی ئێرانیەکانن و لە ناو خەلکدا تا رادەیەکی زۆر خۆشەویستن، ئەمجارە بونەتە قوربانی و بەشێک لە پرۆژەیەکی تەبلێغی سیاسی تیمی قاسم سولەیمانی.\nئەم چەند رۆژە کاریگەری و ترسناکی هونەر ئەگەر کەوێتە خزمەتی سیاسەت زیاتر و زیاتر دەرئەکەوێت، بە “سێرچ”(گەڕان)ێکی چەند دەقێقەیی دەبینیت کە دوای بینرانی دراماکە بۆچونی رای گشتی و تەنانەت بژاردەی کۆمەلگا سەبارەت بە بەشداری ئێران لە شەری سوریە چەند ئالوگۆری بەسەردا هاتوە. هونەر ئەگەر کەوێتە بەرەی دژی راستی ترسناکە و ئەتوانێت کاریگەری نەرێنی هەبێت. بەلام هیچ گومانێک لەوەدا نییە کە سینمای حکومەتی و فیلم و درامای سفارشی کاریگەرییان لە سەر کۆمەلگا درێژخایەن نابێت و نەبووە. دەتوانین “دەنمکی” و سەبکی کاری لە سینمای “دفاعی مقدس”دا وەک دوا نمونە باس بکەین. کە بینیمان بەخت و ئیقبالی لای بینەری ئێرانی چەند وەرزێکی تێنەپەراند و ئێستا کەمتر کەسێک بیری ماوە کە مسعود دەنمکی دەیویست چی بلێت. ئەمرۆ دوا ئەلقەی پایتخت بلاو کرایەوە، چەند بنەمالەیەک کە بۆ هێنانی جل و بەرگی تورکی ئەویش لە رێگای نایاسایەوە (دور زدن گمرگ) چونە تورکیا و دواتر لە سوریە و لە ناوجەرگەی داعش سەریان دەرهێنا، وەک قارەمان و داعش کوژ و رزگاریدەر و دواتر رزگار کراو بە هیلیکۆپتری حکومەتی سوریە لە ناوجەرگەی شەرەکە رزگاریان بو.\nپایتخت بە سفارشی سوپای قودس دروست کرا، تا زۆرینەیەک لە ئێران بێتە سەر ئەو قەناعەتە کە ئەگەر لاوانی ئێرانی نەچوبانە سوریە ئەوە داعش لە تاران خوشکەکانیانی ئەبردن و ناموسیان بۆیە پارێزراوە چۆن سەردار قاسمەکان لە سوریە فیداکاری ئەکەن. پایتخت دروست کرا و کۆمەلێک هونەرمەندی خەلکی بونە قوربانی کە تا ماوەیەک هیچ رەخنەگرێک لە ناوخۆ نەوێرێت بە دەنگی دلێر رەخنە لە سیاسەتی کۆماری ئیسلامی لە سوریە بگرێت و نەوێرێت بێژێت کە بەشار ئەسەد وەک دیکتاتۆر و حاکمێکی خوێنمژ هۆکاری سەرەکی وێرانی و ئاوارەیی و مەرگە لە سوریە.\nهونەر و هونەرمەند و قەلەم لەم پرۆژەیەدا هەمو وەلامی حکومەتن بە نارەزایەتیەکانی ئەم دوایانەی ئیرانیەکان کە بە دەنگی بەرز جاڕی بێزاریان لە رژیمی ئیسلامی دا. قاسم سولیمانی وەک نوێنەری سیاسەتە ناوچەیەکانی رژیم بە قەلەمی تابەندە و هونەری مقدم و یارمەتی سینەما بە کۆمەلگای ئێرانی وت: مەمنومان بن کە لە سوریەین. کاتێک عەرەبی سوری لە گەرمەی نەهامەتی و شەر و برسیەتیدا دەلێت : ئێران ئەمنترین و باشترین وەڵاتە لە ناوچەکە و دوو سکانسی دواتریش دەکوژرێت ئاساییە بینەری ئێرانی هەست بە شانازی و ئەمنیەت بکات، بەڵێ لێرەدایە کە دەبێ بوترێت حاج قاسم لە گەیاندنی پەیامەکەیدا سەرکەوتو بووە.\nتاگه‌كانئازادیی پەروەردە توتالیتاریسم توێژینەوە رەخنە زمانی کوردی سیاسیی هەڵوێست هونه‌ر\nپێشوو کار له‌سه‌ر مێژوو یا چه‌واشه‌کردنی مێژوو؟\nدواتر گەلەکۆمەکێی سەرمایەداریی کۆنەکاری رۆژئاوا و سەرمایەداریی تازەپێگەیشتووی رۆژهەڵات، دژی کوردستان


پاككەرەوەكانی سلێمانی بایكۆتیان ڕاگەیاند - تۆڕی میدیایی خەڵک\nكرێكارانی كۆمپانیاكانی پاكردنەوەی ناوشاری سلێمانی بەهۆی وەرنەگرتنی مووچەكانیان بایكۆتی كاركردنیان ڕاگەیاند.\nئەركی پاككردنەوەی ناو شاری سلێمانی دراوە بە سێ كۆمپانیا، كە هەریەكێكیان دەورووبەری 250 كرێكاریان هەیە.\nدانا عیسا، نوێنەری كۆمپانیای شكار كە یەكێكە لەو كۆمپانیایانە بە (خەڵك)ی ڕاگەیاند، لە سەرەتای ساڵەوە بەتەندەری نوێ كاردەكەن، لەو كاتەشەوە حكومەتی هەرێم هیچ بڕە پارەیەكی بۆ خەرج نەكردوون.\nڕوونیكردەوە، ئەم سێ مانگە لەسەر ئەركی كۆمپانیاكان خۆیان كاری پاككردنەوەیان كردووە و كرێی دوو مانگ كاركردنی كرێكارەكانیان داوە، بەڵام چیتر توانایان نییە و پێویستە حكومەتی هەرێم ئەو بودجەیەی پێویستە بۆیان دابینبكات.\nئاماژەی بەئەوەشدا، لەدوێنێ ئێوارەوە كە كارەكانیان تەواوكرد، بڕیاریاندا چیتر كارنەكەن، چونكە كرێكاریش بەبێ مووچە كارناكات.\nوتیشی”داواكارییەكانیان بەرزكردووەتەوە بۆ شارەوانی سلێمانی، ئەوانیش لەسەرهێڵن لەگەڵ وەزارەتی شارەوانی و گەشتوگوزار و لایەنە بەرپرسەكان، بۆئەوەی چارەسەری كێشەكە بكەن”.\nدەشڵێت”ئێمە 285 كرێكارمان هەیە، كۆمپانیاكانی دیكەش بەهەمانشێوە ڕێژەیەك كرێكاریان هەیە و هەریەكەیان پێویستیان بە مووچەیە”.\nڕۆژانە و بەردەوام لەلایەن كۆمپانیاكانی پاككردنەوەوە خۆڵ و پیسی لەشاری سلێمانی كۆدەكرێتەوە و لەتانجەرۆ ڕۆ دەكرێت، لەئەگەری وەستانی كاری ئەم كۆمپانیایانە خۆڵ و پیسییەكی زۆر لەناو شار كۆدەبێتەوە و كاریگەری خراپی بۆ تەندروستی و پیسبوونی ژینگە دەبێت.


یەڵماز گۆنەی؛ باوکی سینەمای کوردی | روزنامه روژان\nشنبه ۲۵ دی ۱۳۹۵ - ۱۲:۳۲\nیەڵماز گۆنەی؛ باوکی سینەمای کوردی\nیەڵماز گونەی: لە (۱/۴/۱۹۳۷) لە گوندی (یەنجە)ی سەر بەشاری (ئەدەنە)ی باکووری کوردستان لەدایکبووە، دەرچووی کۆلیژی یاسای زانکۆی ئەنکەرە بووە. ساڵی ۱۹۵۷ وەک یاریدەدەری دەرهێنەر، چووەتە ناو دنیای هونەری سینەماوە. لەتەمەنی خۆیدا بەشداری ۴۰۰ فیلمی سینەمایی کردوە، کە لە ۱۱۰ یاندا ڕۆڵی سەرەکی بینیووە، لەهەمانکاتیشدا کاری دەرهێنانی بۆ ۱۸ فیلمی بەناوبانگ کردوە. هەربۆیە ۱۷ خەڵاتی سینەمایی […]\nیەڵماز گونەی: لە (۱/۴/۱۹۳۷) لە گوندی (یەنجە)ی سەر بەشاری (ئەدەنە)ی باکووری کوردستان لەدایکبووە، دەرچووی کۆلیژی یاسای زانکۆی ئەنکەرە بووە. ساڵی ۱۹۵۷ وەک یاریدەدەری دەرهێنەر، چووەتە ناو دنیای هونەری سینەماوە. لەتەمەنی خۆیدا بەشداری ۴۰۰ فیلمی سینەمایی کردوە، کە لە ۱۱۰ یاندا ڕۆڵی سەرەکی بینیووە، لەهەمانکاتیشدا کاری دەرهێنانی بۆ ۱۸ فیلمی بەناوبانگ کردوە. هەربۆیە ۱۷ خەڵاتی سینەمایی وەرگرتووە، بەوهۆیەوە وەکو دەرهێنەرێکی ناسراوی جیهان ناوبانگی دەرکردوەو لەهەمانکاتدا بەباوکی سینەمای کوردیش ناسراوە. لەبەرانبەر داکۆکیکردن لەمافەکانی کورد، نزیکەی ۲۰ ساڵی تەمەنی لەناو زیندانەکانی تورکیادا بەسەربردوە، هەربۆیە سیناریۆی زوربەی فیلمەکانی لەناو زینداندا نووسیوە. سەرئەنجام ساڵی ۱۹۸۱ دوای ئەوەی مۆڵەتێکی یەک هەفتەیی لەزیندان وەردەگریت، بەیەکجاری وڵات بەرەو فەڕەنسا جێدەهێڵێت. یەڵماز گونەی، ڕۆژی ۹/۹/۱۹۸۴ بەنەخۆشی شێرپەنجە لەپاریس کۆچی دوایکردوە. فیلمەکانی (ڕێگا، دیوار، دوژمن، مێگەل و باوک) لەبەناوبانگترین بەرهەمەکانی ئەودەرهینەرە کوردەن.\nهفته‌نامه روژان, یەڵماز گۆنای, یەڵماز گۆنەی\n❖ حکایت خوش و ناخوش تولید در کردستان\n❖ ثبت رکورد جهانی مشت‌زنی به کیسه بوکس در کردستان


روسیا: هەوڵدەدەین ئابڵوقەی سەر سوریا بشكێنین – Knwe.org\nسەرەکی » راپۆرت » ئامادەكردنی: دیاری سابیر » روسیا: هەوڵدەدەین ئابڵوقەی سەر سوریا بشكێنین\nدوای هەشت ساڵ لە سەردانێكی بۆ ئەو وڵاتە، سێرگی لاڤرۆڤ وەزیری دەرەوەی روسیا بە سەرۆكایەتیی وەفدێكی باڵای وڵاتەكەی، رۆژی دووشەممەی رابردوو گەیشتە دیمەشقی پایتەختی سوریا و لەوێوە جەختیكردەوە لە پتەوكردنی پەیوەندییە ئابووری و سیاسی و ئەمنی و سەربازییەكانی نێوان هەردوو وڵات.\nپتەوكردنی پەیوەندییەكانی نێوان هەردوو وڵات\nوەفدەكە لەگەڵ بەرپرسانی باڵای سوریا چەند كۆبوونەوەیەكیان كرد، بۆ تاوتوێكردنی چەند پرسێكی گرنگی سیاسی و سەربازی و ئابووری.\nدوای كۆبوونەوەكەش، لە كۆنگرەیەكی رۆژنامەوانیی هاوبەشدا لەگەڵ یوری بۆریسۆڤ جێگری سەرۆك وەزیرانی روسیا و وەلید موعەلیم وەزیری دەرەوەی سوریا، لاڤرۆڤ جەختیكردەوە، كە پێویستە سورییەكان لە نێوان خۆیاندا ریزەكانیان یەكبخەن و یەكگرتوو بن. وتیشی: لە سەردانەكەماندا بۆ سوریا، باسمان لە پتەوكردنی پەیوەندییەكانی نێوان هەردوو وڵات كردووە.\nروسیا باشترین وێستگەیە بۆ لایەنە سیاسییەكان\nدەربارەی یاداشتی لێكتێگەیشتنی نێوان ئەنجومەنی سوریای دیموكرات و حزبی ئیرادەی گەل، لاڤرۆڤ ئاشكرایكرد: روسیا باشترین وێستگەیە بۆ لایەنە سیاسییەكان كە تێیدا وتوێژەكانیان لەسەر قەیرانەكانی سوریا بكەن، بۆیە ئەنجومەنی سوریای دیموكرات و پارتی ئیرادەی گەل، روسیایان بۆ دیالۆگ هەڵبژاردووە.\nوتیشی: لە یاداشتنامەكەدا، هەردوولا جەختیانكردۆتەوە لەوەی تەواو پابەند دەبن بە سەربەخۆیی سوریا و سەروەری و یەكێتیی خاكەكەیەوە.\nزیاتر لە 40 پڕۆژەی نوێ\nهەر لە كۆنگرە رۆژنامەوانییە هاوبەشەكەدا، جێگری سەرۆك وەزیرانی روسیا رایگەیاند: گفتوگۆكانیان لەگەڵ لایەنی سوریادا بەسوود و بنیاتنەر بووە و وتوێژیان لەبارەی پتەوكردنی هاوكاریی ئابووری لەگەڵ ئەو وڵاتەدا كردووە. وتیشی: روسیا هەوڵدەدات هاوكاریی سوریا بكات لە شكاندنی ئابڵوقەی ئابووری، كە لە چوارچێوەی یاسای قەیسەر-دا، ئەمریكا بەسەر ئەو وڵاتەدا سەپاندوویەتی.\nروونیشیكردەوە: ئەو سزایانەی لە چوارچێوەی یاسای قەیسەردا بەسەر سوریادا سەپێنراون، رێگە نادەن بە وەبەرهێنان بۆ ئابووری ئەو وڵاتە. وتیشی: ئەم ئابڵوقەیە كە لەلایەن ویلایەتە یەكگرتووەكان و وڵاتانی خۆرئاواوە بەسەر سوریادا سەپێنراوە، رووخێنەرە و ئێمەش هەوڵی هاوبەش دەدەین بۆ شكاندنی.\nئاماژەی بەوەشكرد: لە مانگی تەمموزی رابردوودا، مۆسكۆ پڕۆژەیەكی روسی لەبارەی فراوانكردنی هەماهەنگیی بازرگانی و ئابووریی نێوان هەردوو وڵات رادەستی دیمەشق كرد. وتیشی: رێكەوتننامە تازەكە، زیاتر لە 40 پڕۆژەی نوێ لە بوارەكانی بنیاتنانەوەی كەرتی كارەبا و چەند وێستگەیەكی وزەی كارۆئاوی و دەرهێنانی نەوت لە دەریا لەخۆدەگرێت.\nگفتوگۆكانیان بە سوود بوون\nلای خۆشیەوە، وەلید موعەلیم وەزیری دەرەوەی سوریا رایگەیاند: گفتوگۆكانیان لەگەڵ وەفدی روسیا لە سەرجەم سێكتەرەكاندا بە سوود بوون. روونیشیكردەوە: ئایندەی پەیوەندییەكانیان لەگەڵ روسیا لە بوارەكانی ئابووری و سیاسیدا دەبنە مایەی خێر و خۆشی بۆ وڵاتەكەیان.\nرۆژی 17ی حوزەیرانی مانگی رابردوو، ویلایەتە یەكگرتووەكانی ئەمریكا دەستیكرد بە جێبەجێكردنی یاسای قەیسەر و بەپێی ئەوە، سزای بەسەر 39 كەسایەتی و قەوارەی پەیوەندیدار بە دەسەڵاتدارانی سوریاوە سەپاند، لە نێویشیاندا بەشار ئەسەد سەرۆكی ئەو وڵاتە و هاوسەرەكەی بوون.\nتەرابلوس؛ ململانێی نێوان سەڕاج و باشاغا، هەڕەشە لە هەوڵەكانی ئاشتی دەكات؟


سرنجڕاکێش و ترسناک! - قەڵەم\nما 713 مهمان و بدون عضو آنلاین داریم\nسرنجڕاکێش و ترسناک!\nتاریخ ایجاد در یکشنبه, 02 تیر 1398 12:48\nلەیەکەمین بەرگی رۆمانی 'لەشوێن زەمەنی لەدەستچوودا' یەکێک لە کاراکتێرەکانی ناو رۆمانەکە لە لاپەڕەی ١٦٣دا روو لە 'مادام فرانسواز' دەکا و، دەڵێ: "دیتنی ئەو گەنجانەی کە لە ژیانی خۆیان گوزەراون زۆر سەرنجڕاکێشە، مەگەر وانیە مادام فرانسواز؟"\nوە لە جیاتی مادام فرانسواز هەر خوێنەرێک دەستبەجێ دەتوانێ وەڵام بداتەوە کە "بەڕاستی سەرنجڕاکێشە!"\nژیان کورتە و ئەوانەی بە مەیلی خۆیان مل دەدەنە کورتبوونی زیاتری، دەمانحەپەسێنن. بەڵام ئەوەی لەم دێڕەدا وەک دێڕێکی جودا نایبینین هۆکاری ئەو گوزەرانەیە. دەتوانین بڵێن هۆکارەکان وەک شتی کۆنکرێت بۆ ئەم هەڵوێستە جۆراوجۆرن، بەڵام بەگشتی دەبێ شتێک هەبێ کە زیاتر بێت لەخودی ژیان. شتێک کە بەوەوە ژیان مانا پەیدا دەکا و پێمان دەڵێ ئیستاکە بە هۆی ئەوەوەیە دەتوانین بژین.\nهەڵبەت زۆر کەس (کە یەکجار زۆرینەن) ناگەنە ئەم حاڵەتە. ئەوانەی ژیان لەگەڵ شتە بایەخدارەکان هەڵدەسەنگێنن هەمیشە کەمینەن. زۆرینە ژیانیان وەک خۆی وەرگرتووە (بەری لەهەر چەشنە بایەخێک) و، تەنیا دەیانەوێ بژین، وەک ئەرکێک کە بە بێ ئیزنی خۆمان پێمان سپێردراوە. بۆ زۆرینەمان ژیان دیاردەیەکی نە پۆزەتیڤ و نە نگەتیڤە، واتە لەبنەڕەتدا بەتاڵ لە هەردووکیان. بۆیە بە بێ هیچ گرفتێکی ئەوتۆ دەتوانین سەرەڕای هەموو دۆخەکان درێژە بە ژیان بدەین.\nبەڵام ژیان جاری وایە زیاتر دەبێ لە خودی ژیان و دەمانخاتە بەر تاقیکردنەوەکان. لێرەدایە جاری وایە ملدەدەینە تێپەڕبوون لێی.\nدەبێ هاوکات دیان بەوەیشدا بنێین کە لە خۆگوزەرانی گەنجەکان لە ژیان تایبەتمەندییەکی غەمگینیشی تێدایە. لەگەڵ هەموو ئەو رێزەی تیاماندا دروستدەبێ، بەڵام دەیشمانترسێنێ سەبارەت بەوەی ژیان دەکرێ یەکجار کورتتر بێت. بۆیە لای زۆرمان دوواتر ئەم سەرنجڕاکێشبوونە، سەرنجڕاکێش نامێنێتەوە.\nهەموو شتێک دەبێ بە گوزار و بۆیە گوزار هەموو ماناکان قووتدەدا.\nهەواڵ و کەڵکی ئاوەژوو\nگەشەی خێرای تەکنیک و تێکنۆلۆژی کە بە ناوی شۆڕشی تێکنۆلۆژی دەناسرێت لەگەڵ خۆی دونیای لە هەموو بارێکەوە گۆڕیوە. ئەم گۆڕانکاری و شۆڕشە لە ژیانی تاکە کەسییەوە بگرە هەتا سیستەمی دەسەڵاتەکان دونیای خستووەتە ژێر کاریگەری خۆیەوە.


یاسر عه‌بدولسه‌ید هه‌ردوو كچی خۆی کوشت …. فـه‌هـد گـرده‌وانـی – Denegkan\nیاسر عه‌بدولسه‌ید هه‌ردوو كچی خۆی کوشت …. فـه‌هـد گـرده‌وانـی\nیاسر ته‌مه‌نی 50 ساڵه و خه‌ڵکی میسره . له ته‌کساس هه‌ردوو کچی خۆی کوشت و له‌به‌رده‌م میوانخانه‌یه‌ک له‌ناو ته‌کسیه‌که‌ی خۆی ته‌رمه‌کانی به‌جێ هێشت . ئێستاکه پۆلیس به‌دوای ده‌گه‌ڕێت نزیکه‌ی10هه‌زار دۆلار خه‌ڵاتی ئه‌و که‌سه ده‌کرێت، ئه‌گه‌ر بێت و شوێن و جێگای خۆشاردنه‌وه‌ی تاوانبار یاسر بۆ پۆلیس ئاشکرا بکات. ئه‌و قسانه‌ی ده‌رباره‌ی ئه‌و تاوانه ده‌کرێت هه‌ر بۆ ئه‌وه ده‌یگه‌ڕێننه‌وه گوایه باوکه حه‌زی نه‌کردووه کچه‌کانی براده‌ر و هاوڕێ و دۆستی کوڕیان هه‌بێت . برا و دایکی کچه‌کان داوا ده‌که‌ن که یاسر خۆی بداته ده‌ست پۆلیس و دان به تاوانه‌که‌ی بنێت و بۆ خه‌ڵکی ڕوونبکاته‌وه بۆ ئه‌و کاره‌ی ئه‌نجام داوه . ئه‌و کرده‌وه‌یه ده‌خرێته سه‌ر تاوانی پاراستنی شه‌ڕه‌ف . ئه‌و شه‌ڕه‌ف پاراستنه‌ش هه‌ر له خه‌ڵکی موسڵمان و رۆژهه‌ڵات زیاتر رووده‌دات و له ئه‌مریکا و ئه‌وڕوپا مۆرێکی دژایه‌تی له‌و کاره‌ساتانه [به‌داخه‌وه] ده‌درێته پاڵ ئیسلام . کوشتن له‌سه‌ر شه‌ڕه‌ف له هه‌موو ئایین و نه‌ته‌وه و وڵاتاندا هه‌بووه و هه‌یه. تاوانبار یاسر ده‌بێ ده‌روونی زۆر نه‌خۆش بێت ئه‌گه‌رنا چۆن ده‌ستی سوورکرد به خوێنی ئه‌و دوو په‌پووله‌یه . له کوردستان تاوانبار ده‌درێته دادگا ئه‌گه‌ر بێت و له‌سه‌ر شه‌ڕه‌ف کچی خۆی یا دایکی خۆی بکوژی ، ئه‌مه‌ش یاسایه‌کی پێشکه‌وتوانه‌یه بۆ پارێزگاری کردنی گیانی مرۆڤ .\nPrevious نامه‌یه‌كی کراوه بۆ به‌ڕێز به‌ختیار عه‌لی …. نه‌زه‌ند به‌گیخانی\nNext بیرۆكەی كۆمەڵەیەك بۆ زیندوەكانی هەڵەبجە؟… ئاسۆعەبدوللەتیف


وتووێژ:نێوانە (کۆمپیوتینگ) - ویکیپیدیا، ئینسایکڵۆپیدیای ئازاد\nکاکە من ئەمەم بە ڕووکار بیستووە.--چالاک وتووێژ ١٠:٥٠، ٢ی تشرینی یەکەمی ٢٠١٥ (UTC)\nمنیش "ڕووکار" و "ناوبەست" و "نێوانەڕوو" م بیستووە. بەڵام ئەمەم زۆر پێ باشترە. ڕای ئێوە چییە؟--Aza (لێدوان) ١٣:٠٨، ٢ی تشرینی یەکەمی ٢٠١٥ (UTC)\nپێموایە ڕووکار باشترە، تاکوو ئێستا نێوانەم نەبیستووە! >Kushared (لێدوان) ١٧:٤٣، ٢ی تشرینی یەکەمی ٢٠١٥ (UTC)\ninterface لە inter و face پێکھاتووە. inter لە کوردیدا بە مانای «نێوان» و «ناو» (نێو)ە. وەک دەڵێن international کە دەبێتە نێونەتەوەیی (نێودەوڵەتی). faceیش کە مانای ڕوونە دەبێتە «ڕوو». دەی ئەگەر ئاوا بێ interfaceیش دەبێ ببێتە «ناوڕوو» یان «نێوانەڕوو». بەڵام ناوڕوو باو نییە و نێوانەڕووش زۆر درێژە. نازانم چۆنیان ناوڕوو دانەناوە بەڵام فکریان بۆ ڕووکار چووە؟ خودا نەبێ نازانێ ئەم وشانە چۆن وەردەگێڕن. نێوانەش جوان مەبەست ناگەیێنێ چون وشەی رووی تێدا نیە و لە مەبەستی وشەکە دوور بۆتەوە.--چالاک وتووێژ ١٨:٢٧، ٢ی تشرینی یەکەمی ٢٠١٥ (UTC)\nمن لە پارەوە بیر لە بەرامبەرێکی باش بۆ ئەم وشەیە ئەکەمەوە ھەتا دەمێک لەمەوبەر دیم کە فەرھەنگستانی فارسی وشەی "میانا"ی پێشنیار کردووە. وشەکە بە لامەوە سادە و زووفام بوو، بۆیە ھەستم کرد "نێوانە"ش بۆ کوردی باش بێ. وشەی ڕووکار بۆ user interface بەکار دێ واتە جۆرێکی تایبەت لە interface. وشەی نێوانەڕووش بۆ جۆرێکی تر لە interface بەرامبەرێکی باشە ئەویش ئەمەیە: Interface (chemistry)، کە لە فەرھەنگی شەوکار تایبەت بە زاراوەکانی بواری کیمیاشدا ھەر نێوانەڕوو ھاتووە. بە ڕای من نێوانە مەبەست ئەپێکێ، نێوانە واتە ئەوەی ئەکەوێتە نێوانەوە. ئاشکرایە مەرج نییە حەتمەن وشەی faceیشی تیا بێ. --Aza (لێدوان) ١٩:١٤، ٢ی تشرینی یەکەمی ٢٠١٥ (UTC)\nمنیش نێوانەم پێ باشە و پێم وایە ئەم وشە واتا بە باشی دەگۆزێتەوە. مادیوتووێژ ٢٠:٤٥، ٢ی تشرینی یەکەمی ٢٠١٥ (UTC)\n@Aza: من ئەم بەینە بیرم لێ کردەوە. سەرەتا دەبێ بڵێم پێم وا نەبێ وشەی نێوانە باو بێ من لە ھیچ کوێ نەمدیوە و نەمبیستووە. بەڵام ئەمە ھەر ھیچ سەبارەت بە خودی وشەکە من ڕەخنەم ھەیە. بۆ مانای گشتی interface لە ناو وشەنامەکاندا ھاتووە:\nthe place or area at which different things meet and communicate with or affect each other\na place where things, or people, or people and things (like you and your computer) meet.\nئەگەر سەیری بکەی لە ھەموویاندا وشەی meet بە مانای ڕووبەڕووبوونەوە/بەرەوڕووبوونەوە ھاتووە. دەی ئەمە ڕێک ئەو شتەیە لە بەرامبەرە عەرەبیەکەیدا ھاتووە: واجهه (ھاوڕیشەیە لەگەڵ مواجهه کە ھەموومان دەزانین یانی ڕووبەڕووبوونەوە).\nبۆیە من پێم وایە وشەی میانای فارسی لەگەڵ پێناسەی ئەم وشەیە ناگونجێ و ھی عەرەبی زۆر جوانترە. ئەگەر بمانەوێ لە ڕووی زمانی عەرەبی بەرامبەرێک بۆ interface دابنێین (کە بەمە دەڵێن en:Calque) دەتوانین ئاوا بکەین: لە کوردیدا وشەی تووشمان ھەیە بە مانای ڕووبەڕوو/بەرەوڕوو (سەیری فەرھەنگی ھەرمان بکەن بۆ نموونە نووسراوە تووشی مامم بووم). لە ڕووی ئەمە دەتوانین وشەی تووشە بۆ interface دابتاشین (دروست وک نێوانە کە لە نێوان داتاشراوە).--چالاک وتووێژ ٢٠:٣٧، ٥ی تشرینی یەکەمی ٢٠١٥ (UTC)\n@Calak: یەکێ لەو یەکەمین بەرامبەرانەی کە لە مێشکی خۆمدا دامنا بۆ ئەم وشەیە "تووشگە" یا "تووشیارگە" بوو واتە ئەو شوێنەی دوو شت تووشی یەکتر ئەبن، بەڵام قەت بەلامەوە جوان نەبوو، دواتر گەیشتم بە "ڕوولھەڤگە" واتە ئەو شوێنەی کە دوو شت ڕوو لە یەک ئەکەن! دیارە کە ھەر ئەوەی یەکەم زۆر باشتر بوو لەمە! ئیتر بڕیارم دا کە ھەر ئینتەرفەیس بەکار بێنم و تەواو.\nمن زۆر باش ئەزانم ئینتەرفەیس چییە، بە تایبەت لە بواری کۆمپیوتەردا، من وا ئەزانم نێوانە باشترە لە تووشە و تووشگە و تووشیارگە و ڕوولھەڤگە و کارلێکگە و ... . لە کۆتاییدا ئەگەر پێتان باش نییە ئەکرێ بیکەین بە ئینتەرفەیس و نەجات.--Aza (لێدوان) ٠٦:٠١، ٦ی تشرینی یەکەمی ٢٠١٥ (UTC)\n@Aza: لە کوردیدا بەرامبەر بە face بێجگە لە وشەی «ڕوو» وشەی «دیم»یش ھەیە. سەیری ھەنبانە بکەی ھاتووە. وشەی دیمەن (دیم + -ەن) ھەر لەمە پێکھاتووە (دیم لە فارسیدا باو نییە بەڵام لە ناو وشەنامەدا ھاتووە دیم). دەی interface دەبێتە inter ناو + face دیم: ناودیم. ئیتر ئەمە بۆ ھەموو بوارەکانی بەکارھێنانی ئەم وشەیە وەکوو ئینگلیزی دەشێ. لە کوردیدا رۆنانی وشە ئەسلەن ئەستەم نییە و دەستی مرۆڤ ئاوەڵەیە بەڵام کار بەپەلە ناکرێ و زۆرەبەی وشەکان بەداخەوە بێ بیرلێکردنەوە دانراون.--چالاک وتووێژ ١٥:٤٤، ١٦ی تەممووزی ٢٠١٦ (UTC)\nوەرگیراو لە «https://ckb.wikipedia.org/w/index.php?title=وتووێژ:نێوانە_(کۆمپیوتینگ)&oldid=483133»\nئەم پەڕەیە دواجار لە ١٥:٤٦ی ١٦ی تەممووزی ٢٠١٦ نوێ کراوەتەوە.


هونه‌رمه‌ندێكی شێوه‌كار: خراپی پەیکەرەکان دەگەڕێتەوە بۆ وەزارەتی رۆشنبیری‌و هونەرمەندەکان - ئاوێنه\nهونه‌رمه‌ندێكی شێوه‌كار: خراپی پەیکەرەکان دەگەڕێتەوە بۆ وەزارەتی رۆشنبیری‌و هونەرمەندەکان\nله‌ماوه‌ی چه‌ند مانگی ڕابردودا به‌هاوكاری به‌ڕێوه‌به‌رایه‌تی ڕۆشنبیری‌و هونه‌ر له‌سلێمانی له‌شه‌قام‌و شوێنه گشتیه‌كان چه‌ندین په‌یكه‌ر دانراوه شێوه‌كارێكیش له‌وباره‌یه‌وه ده‌ڵێت ساڵی پاردا چوار په‌یكه‌ر بۆ پیره‌مێرد دروستكراوه ئیتر به‌سه ئه‌وه پڕۆژه‌ی بزنزه یان كاری په‌یكه‌رتاشی؟!”.\nهونه‌رمه‌ندی شێوه‌كار ڕۆسته‌م ئاغاله له‌باره‌ی ئه‌و شێوازه له‌دانانی په‌یكه‌ره‌كان له‌شوێنه‌گشتیه‌كان وتی” ته‌نها دروستكردنی كاری په‌یكه‌رتاشی گرنگ نیه، به‌ڵكو شوێنی دانانی په‌یكه‌ره‌كه‌ش گرنگه. ئه‌وه‌ی ده‌بینرێت ئه‌و په‌یكه‌رانه، په‌یكه‌ری ساڵۆنن، نه‌ك په‌یكه‌ری سه‌رشه‌قامه‌كان، چونكه زۆرینه‌ی په‌یكه‌ره‌كان پۆرترێتن بۆ فه‌رمانگه‌یه‌ك‌و بۆنه‌یه‌ك دروستكراون”.\nئه‌و هونه‌رمه‌مه‌نده نمونه ده‌هێنێته‌وه‌و ده‌ڵێت “بۆ نمونه په‌یكه‌ری منداڵێك كه كاری پاكردنه‌وه ده‌كات له‌ناوبازاڕ، له‌به‌رده‌وام شاره‌وانی دانراوه. ئه‌وه كه‌ی جێگه‌ی ئه‌و په‌یكه‌ره‌یه؟ شاره‌وانی دژی كاركردنی منداڵانه، ده‌بێت له‌جێگه‌یه‌كی ناوبازاڕ دابنرێت، چونكه ده‌بێت ئه‌و كاره بچێته ناوخه‌ڵكه‌وه. ئه‌و منداڵه له‌كوێ كارده‌كات، ده‌بێت له‌و شوێنه دابنرێت. له‌وڵاتان په‌یكه‌ر هه‌یه له‌ته‌نیشت ده‌ریا یان له‌گوندێك دانراوه. بۆچی هه‌رده‌بێت په‌یكه‌ره‌كان له‌شه‌قامه‌كان دابنرێن؟ به‌هۆی قه‌ره‌باڵغیه‌وه شه‌قامه‌كان خۆیان حاڵیان زۆر باش نیه”.\nله‌باره‌ی شیوازی دانانی په‌یكه‌ره‌كانیشه‌وه وتی “په‌یكه‌ره‌كان چوار چێوه‌یه‌كی گه‌وره‌و به‌رزیان بۆ دروست كراوه. كاتێك هاوڵاتیه‌ك ده‌یه‌وێت وێنه‌یه‌ك له‌گه‌ڵ په‌یكه‌ره‌كه بگرێت، به‌هۆی به‌رزی په‌یكه‌ره‌كه‌وه ناتوانێت. ئه‌مه له‌حاڵێكدایه كه په‌یكه‌ره‌كه پۆرترێته‌و پێویست به‌و به‌رزیه ناكات. ده‌بێت له‌و ئاسته‌دا بێت هاوڵاتیان زۆر به‌ئاسانی بتوانن له‌گه‌ڵ په‌یكه‌ره‌كه‌دا وێنه‌بگرن”.\nوتیشی”به‌پێچه‌وانه‌وه ئه‌گه‌ر بۆ په‌یكه‌رێكی پانۆرامابێت له‌شه‌ش حه‌وت فیگه‌ر پێكهاتبێت، ئه‌وه كێشه نیه له‌جێگه‌یه‌كی به‌رزدا بێت، خه‌ڵكی ده‌توانێت له‌دوره‌وه‌ش بێت وێنه‌ی له‌گه‌ڵ بگرێت. له‌وڵاتان په‌یكه‌ر دروست ده‌كرێت ناوی په‌یكه‌رتاشه‌كه‌ی هه‌ر له‌سه‌ر نیه، به‌ڵام له‌وڵاتی ئێمه ئه‌وه‌نده‌ی گرنگی به‌ناو‌و ناوبانگی په‌یكه‌رتاشه‌كه ده‌درێت، ئه‌وه‌نده گرنگی به‌په‌یكه‌ره‌كه نادرێت. ده‌یانه‌وێت په‌یكه‌رتاشه‌كه‌و سپۆنسه‌ره‌كه‌ی بناسێن، نه‌ك په‌یكه‌ره‌كه”.\nله‌باره‌ی جیاوازی ئه‌و په‌یكه‌رانه‌ی له‌شاره‌كانی هه‌رێم دروست ده‌كرێت به‌راورد به‌په‌یكه‌ره‌كانی وڵاتانی ده‌ره‌وه ئه‌وه شی وت “ئه‌وه ئاستی ئاكادیمی په‌یكه‌رتاشه‌كه‌یه كه ناتوانێت لێی نزیك بكاته‌وه، یان ئه‌گه‌ر په‌یكه‌ری كه‌سایه‌تی بێت، ئه‌وه ئه‌و كه‌سایه‌تیه له‌یه‌ك ڕوه‌وه په‌یكه‌ره‌كه‌ی ده‌بینرێت. بۆیه ئه‌و قورسیه دروست ده‌بێت یان ئه‌و لایه‌نه‌ی ده‌بێته سپۆنسه‌ری په‌یكه‌ره‌كه به كه‌مترین نرخ دروستی ده‌كات وه‌ك چیمه‌نتۆو فایبه‌رگڵاس كه ماده‌ی زۆر خراپ‌و بازاڕین، له‌دنیادا كار به‌برۆنس‌و مس‌و ستیل ده‌كرێت”.\nله‌باره‌ی كه‌سایه‌تی په‌یكه‌ره‌كانیشه‌وه ئه‌وه‌ش ده‌ڵێت “له‌شاره‌كانی هه‌رێمدا به‌تایبه‌ت سلێمانی ئه‌و هه‌مو په‌یكه‌ری شاعیره چیه؟!پێویسته گرنگی به‌و هاوڵاتیانه‌ش بدرێت كاری دیكه‌یان كردوه، به‌نمونه ئه‌ندازیارێكی كاره‌با له‌كاتی كاره‌كه‌یدا به‌هۆی كاره‌كه‌یه‌وه گیانی له‌ده‌ستداوه، با په‌یكه‌رێك بۆ ئه‌وه دروست بكرێت، یان با وه‌زارتی ڕۆشنیری بێت كارێكی نمونه‌ی هه‌ڵبژێرێت وه‌ك ژن‌و پیاوێك پێكه‌وه كارێك ده‌كه‌ن. وه‌ره بڕۆ پاركی ئازادی‌و باخی گشتی سه‌یركه. ئه‌وه چیه ئه‌و هه‌مو مردوانه! ئه‌و هه‌مو په‌یكه‌ره ناشرینانه! له‌هیچ جێگه‌یه‌كی دونیا نیه ئاوا په‌یكه‌ر به‌ڕیز دابنرێت. نازانم ئه‌وه كاری شاره‌وانییه یان وه‌زارتی ڕۆشنبیری به‌و شێوه به‌پكه‌ره‌كانیان ڕیزكردوه به‌دوای یه‌كدا؟”.\nله‌باره‌ی دروستكردی ژماره‌یه‌ك په‌یكه‌ری نوێ ئه‌وه‌شی وت “خراپی په‌یكه‌ره‌كان ده‌گه‌ڕێته‌وه بۆ وه‌زارتی ڕۆشنبیری‌و هونه‌رمه‌نده‌كه كه پرس به زۆرترین كه‌سی شێوه‌كارو پسپۆڕ ناكات. وه‌زاره‌تی ڕۆشنبیرش هه‌رله‌خۆوه بڕیاری دروستكردنی په‌یكه‌ر ده‌دات. ساڵی پار چوار په‌یكه‌ر بۆ پیره‌مێرد دروستكراوه، ئیتر به‌سه ده‌یانه‌وێت پیره‌مێرد به‌په‌یكه‌ر بناسێنن یان كاری په‌یكه‌رتاشی پڕۆژه‌ی بزنزه؟ هونه‌رمه‌نده‌كه دێت كارێكی به‌خه‌یاڵدا دێت‌و له‌گه‌ڵ لایه‌نی به‌رامبه‌ر ڕێك ده‌كه‌وێت، ئیتر نایه‌ت بڵیت چی باشه‌و چۆن باشه به‌داخه‌وه”.\nنووسراوە لە 2018-02-27 7:37 pm


دەرفەتێكی باش بۆ فرۆشتنەوەی تمەن دەڕەخسێت\nkurdiu 8 21/07/2020 - 16:43 هەواڵ/گشتی\nلە هەرێمی كوردستان لە چەند هەفتەی رابردوودا خەڵكێكی زۆر تمەنیان كڕیوە بەو هیوایەن نرخەكەی بەرز ببێتەوە و قازانج بكەن. هەرچەندە زۆربەی كڕیاران زیانیان بەركەوتووە، بەڵام ئەمڕۆ دەرفەتێكی گونجاو ڕه‌خساوه‌و نرخی تمه‌ن به‌رزبونه‌وه‌ی به ڕێژه‌ی 10% به‌خۆیه‌وه بینیوه،\nئەمڕۆ هەر دۆلارێك بە 21 هەزار و 450 تمەن دەفرۆشرێت و بەهای دۆلار بەرانبەر تمەن بە رێژەی 10% دابەزی. له‌لایه‌ن خۆشیه‌وه بانكی ناوەندیی ئێران ئاشكرای كرد 342 ملیۆن دۆلاری خستووەتە بازاڕەوە.\nهەرچەندە بەهای تمەن هەڵكشاوە، بەڵام بەراورد بە چوار مانگی رابردوو 24% دابەزیوە، بۆیەش بازاڕی ئێران پێویستی بە دۆلاری زیاتر هەیە تا نرخەكەی كەم بكاتەوە. سەردانی پێشتری محەمەد جەواد زەریف بۆ عێراق و دواتریش سەردانی ئەمڕۆكەی مستەفا كازمی بۆ ئێران و ئەگەری واژووكردنی هەندێك گرێبەستی دارایی و ئابووری كاریگەریی لەسەر بەهای تمەن هەبووە.\nهەڵەیەكی گەورەیە دراوێك بە مەبەستی قازانج بكرێت كە داهاتووەكەی دیار نییە. سەیر لەوەدایە خەڵكی ئێران كە زیاتر پێویستیان بە تمەنە و كەلوپەلەكان بە تمەن دەكڕن بۆ پاراستنی سامانیان روویان لە كڕینی دۆلار كردووە، كەچی لە هەرێمی كوردستان كە تمەن هیچ سوودێكی نییە، بە مەبەستی قازانج دێتە كڕین و ئەو دۆلارە نازدارەی لەگەڵ دێتە گۆڕین.